title: Aiboland

text: Aiboland on vironruotsalaisten käyttämä termi, jolla viitataan heidän historialliseen asuma-alueeseensa Viron länsiosien rannikolla ja saarilla. Joissakin yhteyksissä alueesta käytetään myös nimitystä "Svenskestland". Nykyisin vanhan Aibolandin alueella ei asu merkittäviä määriä vironruotsalaisia vaan asukkaat ovat lähinnä virolaisia, valtaosa ruotsalaisista lähti alueelta kun Neuvostoliitto valloitti sen vuonna 1944.


title: Aiboland

text: Elinvoimaisimpia vironruotsalaisyhteisöjä historiallisen Aibolandin alueella on Noarootsissa, jonka 900 asukkaasta 50 on ruotsalaisia. Noarootsin kunnassa on vuodesta 1997 lähtien ollut virallisena kielenä sekä viro että ruotsi. Lisäksi Tallinnassa on noin 200 vironruotsalaista.


title: Aiboland

text: Tärkeimpiä Aibolandin keskuksia olivat:


title: Gemsitabiini

text: Gemsitabiini on antimetaboliitteihin kuuluva solunsalpaaja. Sitä käytetään virtsarakko-, haima-, rinta- ja munasarjasyöpien sekä ei-pienisoluisen keuhkosyövän hoidossa. Lääkettä myydään nimellä Gemzar (Eli Lilly and Company).


title: Gemsitabiini

text: Gemsitabiinin käytöllä on useita mahdollisia haittavaikutuksia. Se voi aiheuttaa nopeasti ohi menevää luuydinsuppressiota, jonka merkkejä ovat leukopenia, trombosytopenia ja anemia. Muiden mahdollisten sivuvaikutusten joukossa ovat päänsärky, pahoinvointi, verivirtsaisuus, hengitysvaikeudet, ummetus, ripuli, kutina ja influenssamainen oireilu.


title: Loma (elokuva)

text: Loma on Risto Jarvan ohjaama suomalainen komediaelokuva vuodelta 1976. Elokuvassa Antti Litja näyttelee miestä, joka hiihtokohteen sijaan joutuu vahingossa rantalomalle.


title: Loma (elokuva)

text: Pankkivirkailija Aimo Niemi (Litja) on lähdössä lomalleen Alpeille Innsbruckin talviolympialaisiin. Hän päätyy erehdyksessä Kreikan Rodokselle lentävään koneeseen. Lomavarusteet, kuten sukset ja talvivaatteet, eivät ole käyttökelpoisia etelän auringossa. Hän on myös rahaton, sillä hänen oli tarkoitus viettää hiihtoloma täyshoidossa, mutta seuratessaan unelmiensa naista hän tuli tuhlanneeksi loput rahansa retkiin.


title: Loma (elokuva)

text: "Loma" on Risto Jarvan uran suurin menestys. Se oli myös vuoden 1976 katsotuin elokuva: teattereissa sen näki noin 515 314 katsojaa. Kun elokuva esitettiin televisiossa ensimmäistä kertaa tammikuussa 1980, se sai noin 2 329 000 katsojaa.


title: Loma (elokuva)

text: "Loma" on Suomen katsotuimpien kotimaisten elokuvien listalla sijalla 20. "Loma" julkaistiin DVD:llä vuonna 2011.


title: Yö vai päivä

text: Yö vai päivä on Risto Jarvan ja Jaakko Pakkasvirran yhteistyönä ohjaama elokuva vuodelta 1962. Filmi oli Jarvan esikoisohjaus pitkän elokuvan parissa. Se oli ensimmäisiä modernismista vaikutteita ottaneita suomalaisfilmejä. Uraauurtava teos oli myös värikuvauksen käytössä, mistä elokuva palkittiin Jussi-palkinnolla vuonna 1963.


title: Yö vai päivä

text: Ranskalainen kulttuurintutkimusryhmä saapuu Suomeen. Helsingistä henkilöt siirtyvät juhannuksen rituaalien ääreen Saimaalle, jossa kesäöiset vietit saavat tutkijoista yliotteen.


title: DJ Drama

text: Tyree Cinque Simmons (s. 22. huhtikuuta 1978 Philadelphia, Pennsylvania) tunnetaan paremmin taiteilijanimellään DJ Drama on yhdysvaltalainen DJ ja musiikkituottaja. Hän on myös rap-artisti T.I.:n virallinen keikka DJ. DJ Drama on tunnettu nopeana mixtapen tekijänä. New York Times -lehti nimitti DJ Draman ja rap-artisti Lil Waynen yhteisen Dedication 2 -mixtapen vuoden 2006 parhaaksi albumiksi.


title: Onnenpeli (elokuva)

text: Onnenpeli on Risto Jarvan ohjaama suomalainen elokuva vuodelta 1965. Yhtenä käsikirjoittajana toimi Jarvan pitkäaikainen työtoveri Jaakko Pakkasvirta.


title: Onnenpeli (elokuva)

text: "Onnenpeli" edustaa ansiokkaasti suomalaisen elokuvan uutta aaltoa. Eräässä kritiikissä pidetään sen yhteiskunnallista sanomaa vielä hioutumattomana, toisessa todetaan ajan vain somistaneen kunnianhimoista elokuvaa, joka huokuu tuoretta pakottomuutta.


title: Onnenpeli (elokuva)

text: Elokuva sai valtionpalkinnon, ja Jarva sai ohjauksesta Jussi-patsaan sekä Suomen arvostelijain liiton Kritiikin kannukset.


title: Työmiehen päiväkirja

text: Työmiehen päiväkirja on Risto Jarvan ohjaama yhteiskunnallinen suomalainen elokuva vuodelta 1967. Jarva sai osin tästä elokuvasta sekä ohjaus-Jussin että leikkaus-Jussin.


title: Todd Strange

text: Todd Strange on yhdysvaltalainen republikaanipuolueen poliitikko. Hän on toiminut Montgomeryn kaupungin pormestarina maaliskuusta 2009 lähtien, kun Bobby Bright valittiin Yhdysvaltain edustajainhuoneen jäseneksi.


title: Noarootsi

text: Noarootsi () on entinen kunta Läänemaan maakunnassa, Viron länsirannikolla. Vuoden 2017 hallintouudistuksessa Noarootsi yhdistyi Kullamaan, Lääne-Nigulan, Martnan ja Nõvan kuntien kanssa uudeksi Lääne-Nigulan kunnaksi.


title: Noarootsi

text: Noarootsi sijaitsi noin 40 kilometrin päässä Läänemaan keskuksesta Haapsalusta. Kunnan keskus oli Pürksin kylä ("ruots. Birkas"). Noarootsi on vironruotsalaisten tärkeimpiä keskuksia.


title: Noarootsi

text: Noarootsin entisen kunnan pinta-ala oli 296 km², josta 29 127 hehtaaria sijaitsi mantereella, ja loput 513 hehtaaria olivat saaria. Noarootsin suurin saari oli Osmussaari, pinta-alaltaan 481 hehtaaria. Muita suuria saaria kunnassa olivat Mõisasaar (15 ha), Umpasaar (8,7 ha) ja Ulasrahu (6,8 ha). Kunnalla oli noin sata kilometriä rantaviivaa.


title: Noarootsi

text: Pinnanmuodoiltaan Noarootsi on hyvin tasainen. Aluetta hallitsevat mäntymetsiköt ja hiekkadyynit. Suurin joki on Nõvajoki, joka on 22 kilometriä pitkä. Suurin järvi on "Sutlepa meri", jonka pinta-ala on 202 hehtaaria.


title: Noarootsi

text: Noarootsi koostui alun perin saarista, ja se on yhtynyt mantereeseen vasta hiljattain maankohoamisen seurauksena. Vielä 1700-luvulla Noarootsin ja mantereen välisessä salmessa saattoi purjehtia. Esimerkiksi Pietari Suuri teki näin purjehtiessaan Haapsaluun vuonna 1715. Vuonna 1782 põltsamaalainen pastori A. W. Hupel kirjoitti, että salmen vesi on korkealla vain sopivien merituulien aikaan. Muuten saarelle saattoi päästä hevosella.


title: Noarootsi

text: Keväisin Noarootsin alueelle tulee kymmeniä tuhansia muuttavia lintuja, ja aluetta pidetään yhtenä Viron parhaista lintubongauspaikoista. Pürksin kartanolla kasvaa muualla Virossa harvinainen valkoinen pyökki. Noarootsin alueella sijaitsivat Osmussaaren ja Neven maisemapuistot, sekä Silman ja Leidissoon luonnonpuistot.


title: Noarootsi

text: Noarootsiin kuului kaikkiaan 23 kylää, joilla kaikilla on virallinen ruotsinkielinen nimi. Kylät ovat Aulepa/Dirslätt, Dirhami/Derhamn, Einbi/Enby, Elbiku/Ölbäck, Hara/Harga, Hosby, Höbringi/ Höbring, Kudani/Gutanäs, Osmussaare/Odensholm, Paslepa/Pasklep, Pürksi/Birkas, Riguldi/Rickul, Rooslepa/Roslep, Saare/Lyckholm, Spithami/Spithamn, Sutlepa/Sutlep, Suur-Nõmmküla/Klottorp, Tahu/Skåtanäs, Tuksi/Bergsby, Vanaküla/Gambyn, Väike-Nõmmküla/Persåker ja Österby. Jokaista kylää johtavat vaaleilla valitut kylänvanhimmat, jotka valitaan sekä Viron että Ruotsin puolelta.


title: Noarootsi

text: Ruotsalaisasutus syntyi alueelle 1200-luvulla, mitä ennen saari oli lähes asumaton. Suurin osa muuttajista tuli Suomen rannikolta. Ruotsalaisilla oli monia etuja virolaisiin nähden, kuten esimerkiksi liikkumisvapaus ja alhaisemmat verot. Alueen väestö kasvoi kovaa vauhtia 1500-luvulla. Noarootsin Pyhän Katariinan kirkko rakennettiin vuoden 1500 paikkeilla, ja sen 1600-luvulla rakennettu pappila on Läänemaan vanhin puurakennus. 1500-luvun lopulla Liivinmaan sodan aikana venäläiset ryöstelivät aluetta, joka päätyi lopulta Ruotsin haltuun. Ruotsin vallan aikana Noarootsiin perustettiin Viron alueen ensimmäinen talonpoikaiskoulu. Suuren Pohjan sodan aikana suuri osa alueen väestöstä kuoli kulkutauteihin. Alueen väkiluku väheni kaksi kolmannesta. Tyhjentyneille alueille asettui virolaisia. Mantereeseen liityttyään Noarootsi oli ainoa Viron mantereen alueista, jossa vironruotsalaiset muodostivat enemmistön väestöstä.


title: Noarootsi

text: 1800-luvun loppupuolella alueesta tuli vironruotsalaisen kulttuurin keskus, ja sinne perustettiin muun muassa laulukerhoja ja sivistysseura. Vuonna 1920 aloittivat toimintansa ruotsinkieliset maa- ja työväenopistot Pürksin kartanossa. Vuonna 1934 kunnassa asui 4 388 asukasta, joista 67% oli ruotsalaisia. Suurin osa alueen ruotsalaisista lähti pakoon Ruotsiin vuosina 1943–1944. Tilalle tuli pakolaisia Viron muista osista ja Inkeristä. 1980-luvun lopussa alueelta lähteneet saattoivat jälleen palata takaisin. Vuonna 1988 järjestettiin ensimmäiset kotiseutupäivät, vuonna 1989 aloitettiin uudestaan ruotsinkielinen kouluopetus ja Noarootsin lukio avattiin vuonna 1990. Kunnan oikeudet Noarootsi sai vuonna 1991. Vuonna 1997 monelle alueen kylistä annettiin takaisin niiden vanhat nimet, ja samalla kaikille kylille tuli myös virallinen ruotsinkielinen nimi. Nykyisistä asukkaista noin 50:llä on ruotsalaiset juuret.


title: Noarootsi

text: Vuonna 2011 Noarootsin kunnassa oli 677 asukasta, joista 645 (95,3 %) oli virolaisia, 9 (1,3 %) venäläisiä ja 18 (2,7 %) muita kansallisuuksia.


title: Noarootsi

text: Noarootsin kunnan vaakunan sininen ja kultainen taustaväri symboloi kunnan historiallisia yhteyksiä Ruotsiin. Ne symboloivat myös alueen merellistä sijaintia ja hiekkarantoja. Purjelaiva kuvastaa merenkäyntiperinnettä ja yhteyksiä ulkomaille. Kolme punaista luumua kuvaavat alueella kehitettyä luumulajiketta, mutta myös Noarootsin historiallista kolmea aluetta, Noarootsin niemimaata ja aiemmin omina kuntinaan olleita Sutlepan ja Riguldin alueita. Noarootsin lippu koostuu kolmesta vaakasuorasta alueesta, joista ylin on sininen, keskimmäinen musta ja alimmainen keltainen. Lipun mitat ovat 105 x 165 cm. Vaakuna otettiin käyttöön vuonna 1995 ja lippu vuonna 1996.


title: Noarootsi

text: Noarootsilla oli kaksi ystävyyskuntaa, Kruunupyy Suomessa ja Åtvidaberg Ruotsissa.


title: Noarootsi

text: Yhteistyö molempien kuntien kanssa aloitettiin vuonna 1990. Yhteistyötä tehtiin koulutuksen, kulttuurin ja luonnonsuojelun saralla. Vuodesta 1995 kuntien välillä järjestettiin vuosittaiset ystävyyskuntapelit, joiden pitopaikka vuorotteli kuntien välillä.


title: Bensaa suonissa

text: Bensaa suonissa on Risto Jarvan vuonna 1970 ohjaama, kilpa-autoilun maailmaa ja autokulttuuria kriittiseen sävyyn tarkasteleva elokuva. Tunnetuksi on tullut myös elokuvan musiikkiin sisältyvä, Rauli ”Badding” Somerjoen laulama samanniminen musiikkikappale. Osa elokuvan kohtauksista kuvattiin Keimolan moottoristadionilla.


title: Bensaa suonissa

text: Lasse ja Marja ovat rallia harrastava pariskunta. Tapsa taas on nuori automekaanikko, joka haluaisi ajaa kilpaa ralliautolla. Tapsa ystävystyy pariskunnan kanssa ja hänen kykynsä ajaa lujaa tulee huomatuksi. Hänestä tulee Lassen hyvä kaveri, mutta samalla hän alkaa tuntea seksuaalista vetoa Marjaan.


title: Bensaa suonissa

text:
Päätarinan rinnalla elokuvassa esitetään Jean-Luc Godardin tyylisiä dokumentaarisia tietoiskuja, jotka kertovat miten autoilun kehittyminen on vaikuttanut maailmantilanteeseen. Tietoiskujen lisäksi elokuvassa esitetään aitoja katkelmia mm. Jyväskylän Suurajoista, joissa esiintyvät Markku Alén, Hannu Mikkola, Timo Mäkinen ja muut aikansa suuret rallinimet. — Elokuvan DVD-julkaisusta puuttuvat useimmat tietoiskut.
Musiikin elokuvaan sävelsi Rauli Badding Somerjoki, jolle M. A. Numminen delegoi saamansa sävellystehtävän. Sanat lauluihin kirjoitti Jarkko Laine. Sittemmin Somerjoen laulamasta ja säveltämästä nimikkokappaleesta "Bensaa suonissa" tuli eräs hänen tunnetuimmista esityksistään.


title: Mars-kenttä (Pietari)

text: Mars-kenttä () on viheristutuksin somistettu aukio Pietarin keskustassa Venäjällä. Se rajoittuu Joutsenkanavan ja Moikan rantakatuihin, Millionnaja-katuun ja Suvorovin aukioon.


title: Mars-kenttä (Pietari)

text: Kesäpuiston vieressä sijaitseva aukio syntyi 1700-luvun alussa kuivatun suon paikalle. Sen aikaisempia nimiä ovat "Potešnoje pole" (”Huvikenttä”) ja "Tsaritsyn lug" (”Keisarinnan niitty”). Nykyisen nimensä kenttä on saanut siellä järjestetyistä sotilasparaateista roomalaisen sodan jumalan Marsin mukaan. Vuosina 1918–1940 sen virallisena nimenä oli "ploštšad Žertv Revoljutsii" (”Vallankumouksen uhrien aukio”).


title: Mars-kenttä (Pietari)

text: Pohjoisessa Mars-kenttää reunustavat 1700-luvun lopulla rakennetut Marmoripalatsi sekä Saltykovin ja Betskoin talot. Vuosina 1797–1800 rakennettiin kentän kaakkoispuolella sijaitseva Mikaelinlinna. Vuonna 1801 pystytettiin Aleksandr Suvorovin muistomerkki, joka myöhemmin siirrettiin Suvorovin aukiolle. Länsipuolelle rakennettiin vuosina 1817–1821 Vasili Stasovin suunnittelemat Paavalin rykmentin kasarmit (nykyinen Lenenergon toimitalo), joiden vieressä on Adaminin talo (1823–1827).


title: Mars-kenttä (Pietari)

text: Mars-kentän myöhempi historia liittyy Venäjän vallankumouksen tapahtumiin. 5. huhtikuuta 1917 siellä järjestettiin helmikuun vallankumouksen aikana kuolleiden 184 sotilaan ja työläisen juhlalliset hautajaiset, joihin osallistui noin 800 000 henkeä. Saman vuoden vappuna V.I. Lenin esiintyi aukiolla pidetyssä joukkokokouksessa. Heinäkuun 1. päivänä järjestetyssä mielenosoituksessa oli noin puoli miljoonaa osanottajaa. Vuonna 1918 kentälle haudattiin vastavallankumouksellisten murhaamat V. Volodarski ja Moisei Uritski sekä Jaroslavlin kapinan uhreja, vuonna 1919 Judenitšin joukkojen hyökkäyksessä kaatuneita sotilaita ja vuonna 1920 seitsemän ns. Kuusisen klubin murhissa menehtynyttä suomalaista kommunistia. Vuoden 1918 keväällä Paavalin rykmentin kasarmeihin majoitettiin kaupunkiin saapuneita suomalaisia punapakolaisia.


title: Mars-kenttä (Pietari)

text: Vuosina 1917–1919 Mars-kentälle pystytettiin Vallankumoustaistelijoiden muistomerkki, jonka rakentamiseen käytettiin aikaisemmin purettujen satamavarastojen graniittipaasia. Sen ovat suunnitelleet arkkitehti Lev Rudnev, taiteilijat V.A. Konaševitš ja Vladimir Lebedev, muistomerkin tekstit on laatinut valistusasiain kansankomissaari Anatoli Lunatšarski. Vappuna 1920 järjestetyissä Pietarin ensimmäisissä lauantaitalkoissa ryhdyttiin istuttamaan arkkitehti Ivan Fominin ja puutarhuri R.F. Kattserin suunnittelemaa puistoaukiota. Vuosina 1922–1933 kentälle haudattiin Pietarin (Leningradin) bolševikkijohtajia. Vuonna 1957 muistomerkin keskelle sytytettiin Neuvostoliiton ensimmäinen ikuinen tuli.


title: Aromii

text: Aromii on rap-artisti Stepan vuonna 2007 julkaistu mixtape.


title: Miroslav Nemec

text: Miroslav Nemec (s. 26. kesäkuuta 1954 Zagreb, Kroatia Jugoslavia) on kroatialaissyntyinen näyttelijä. Hänet tunnetaan muun muassa televisiosarjasta "Tatort", jossa hänellä on ollut iso rooli rikosylikomisario Ivo Baticina. Nemec on näytellyt myös sarjoissa "Kettu", "Derrick" ja "SOKO 5113". Hän on näyttelee vuonna 2010 valmistuvassa elokuvassa "Liebe ist nur ein Wort".


title: Miroslav Nemec

text: Nemec muutti Saksaan 12-vuotiaana ja sai Saksan kansalaisuuden vuonna 1973. Nemec on opiskellut musiikkia yliopistossa ja näyttelemistä Salzburgissa.


title: Retkikunta 4

text: Retkikunta 4 () oli Kansainvälisen avaruusaseman (ISS) 4. miehistö.


title: Retkikunta 4

text: Retkikunnan miehistö suoritti kolme avaruuskävelyä. Miehistön suoritamien tieteellisten kokeiden määrä lähes kaksinkertaistui aikaisempiin miehistöihin verrattuna. Burch ja Waltz rikkoivat 196 päivän avaruuslennollaan Yhdysvaltain aikaisemman avaruuslennon keston ennätyksen (188 päivää). Retkikunta 8:n komentaja Michael Foale rikkoi 8. joulukuuta 2003 Walzin ennätyksen.


title: Klaus J. Behrendt

text: Klaus Johannes Behrendt (s. 7. helmikuuta 1960 Hamm, Länsi-Saksa) on saksalainen näyttelijä. Hänet tunnetaan televisiosarjoista "Rikospaikalla", "Kriminalisti", "Kahden keikka", "Etsivä Lea Sommer" ja "A.S". Hän on ottanut näyttelemistunteja Hedi Höpfnerin koulussa Hampurissa.


title: Oskari Vuorivirta

text: Oskar (Oskari) Herman Vuorivirta (vuoteen 1906 Bergström) (15. tammikuuta 1861 Sotkamo – 22. joulukuuta 1923 Kuhmoniemi) oli suomalainen kansanedustaja. Hän toimi Viipurin läänin itäisessä vaalipiirissä Suomalaisen puolueen edustajana 1910–1911. Hän toimi aktiivisesti maatalous- ja virkamiesasiavaliokunnissa ja kuntakokouksissa. Hän oli ammatiltaan rovasti, joka toimi kappalaisena useilla paikkakunnilla, sittemmin Kuhmoniemen kirkkoherrana 1919–1923. Hänen vanhempansa olivat maanviljelijä Feliks Emil Bergström ja Anna Maria Trast. Puolisonsa oli vuodesta 1890 Emma Aleksandra Jankowsky.


title: Lagarfljótin mato

text: Lagarfljótin mato eli Lagarfljótsormurinn on kryptozoologian piiriin kuuluva järvihirviö, jonka väitetään elävän Islannin itäosassa, Fljótsdalshéraðin kunnassa sijaitsevassa Lagarfljót-järvessä. Olentoa kuvataan 10–20 metriä pitkäksi ja tummaksi, toisinaan limaiseksikin jättiläismadoksi tai -käärmeeksi. Silminnäkijöiden mukaan sillä ei ole eviä ja sen pään tunnistaa vain suusta ja siinä olevista hampaista.


title: Lagarfljótin mato

text: Taru järvihirviöstä mainitaan ensimmäisen kerran vuonna 1345. Olennon on väitetty nähdyn nousevan järvenselän pintaan ja aiheuttavan isoja väreitä, jollaisia järvessä elävät lohet ja pikkukalat eivät voisi saada aikaan. Paikallisten kalastajien mukaan he näkevät silloin tällöin kaikuluotaimissaan oudon, ison liikkuvan kohteen.


title: Lagarfljótin mato

text: Järvimadon tutkimista vaikeuttaa, että luonnonpuistossa sijaitseva Lagarfljót-järvi on lähes 30 kilometriä pitkä, 2,5 kilometriä leveä ja yli 100 metriä syvä. Lisäksi järven vesi on hyvin lietteistä ja sameaa: näkyvyys on järveen laskevan joen suulla enintään kuusi metriä ja muualla vain yksi metri. Toisaalta olentoa ei ole koskaan edes etsitty perusteellisesti. Järven vesi on peräisin jäätiköiden sulamisvesistä, eikä se ole yhteydessä isoihin jokiin tai muihin vesistöihin muuten kuin korkeiden vesiputousten välityksellä. Olion on siis täytynyt elää eristäytyneenä samassa järvessä tuhansia vuosia. Kriitikot ovat kuitenkin epäilleet matoa pelkäksi taruolennoksi mm. siksi, että järvessä ei ole suurelle eläimelle juurikaan syötävää, eikä oliosta ole saatu mitään fyysisiä todisteita.


title: Lagarfljótin mato

text: Helmikuussa 2012 paikallinen Hjörtur Kjerúlf kuvasi videon, jossa tuntematon olento näyttäisi uivan Jökulsá-joessa. Video julkaistiin Islannin yleisradioyhtiö RUV:n internetsivuilla, joilla olentoa on epäilty Lagarfljótin madoksi.


title: Juha Vuorivirta

text: Juha Vuorivirta (s. 3. toukokuuta 1976 Kempele) on entinen suomalainen jääkiekkoilija, pelipaikaltaan keskushyökkääjä.


title: Juha Vuorivirta

text:
Vuorivirta pelasi juniorina Oulun Kärpissä ja kaudesta 1993–1994 lähtien Tampereen Tapparassa. Hän pelasi Suomen joukkueessa nuorten EM-kilpailuissa 1994 sekä nuorten MM-kilpailuissa 1995 ja 1996. Tapparan SM-liigajoukkueessa hän pelasi kausilla 1994–1999. Yhteensä Vuorivirta pelasi 207 SM-liigan runkosarjaottelua. Kaudella 1998–1999 hän edusti myös Oulun Kärppiä 1. divisioonassa. Los Angeles Kings varasi hänet NHL:n varaustilaisuudessa 1995.
Nykyään Vuorivirta asuu Tampereella ja työskentelee ohjelmistokehityksen parissa.


title: Törkeimmät petokset

text: Törkeimmät petokset on rap-artisti Petoksen kokoelmalevy, joka julkaistiin vuonna 2006 3rd Rail Musicin kautta. Kokoelma on yhteenveto vuosista 2001-2006 ja se päätettiin julkaista, koska Petoksen aikaisemmista studiolevyistä ei haluttu tehdä uusintapainoksia.


title: Törkeimmät petokset

text: Levy yksi sisältää kappaleita Petoksen omilta julkaisuilta: "City-karhun metsästäjä" (2002), "Rappiotaide" (2003) ja Kallio Underground - "Pimeä puoli" (2004) sekä hänen vierailuitaan muiden artistien levyillä. "Törkeimmät petokset" on yksi tunnetuimmista 2000-luvun suomirap-levyistä.CD-Levy kakkosella on eri artistien kappaleita, joilla Petos on vieraillut.


title: Reaktiopallo

text: Reaktiopallo on pieni ja epäsäännöllisen muotoinen kuminen pallo, joka pomppaa odottamattomaan suuntaan. Sen avulla voi kehittää reaktiokykyä ja käsi-silmä koordinaatiota.


title: Reaktiopallo

text: Reaktiopalloja on kahta kokoluokkaa: pieniä (läpimitta 6,5–10 cm) ja isoja (20 cm).


title: Drambuie

text: Drambuie on skotlantilainen hunaja- ja yrttiarominen viskilikööri (40 t-%). Sen kaupallinen myynti alkoi Edinburghissa 1900-luvun alussa.


title: Retkikunta 5

text: Retkikunta 5 () oli Kansainvälisen avaruusaseman (ISS) 5. miehistö.


title: Retkikunta 5

text: Retkikunnan miehistö suoritti kaksi avaruuskävelyä. Miehistö suoritti 25 uutta tieteellistä koetta ja jatkoi vanhoja kokeita. Lennon aikana Whitson nimitettiin NASAn ensimmäiseksi ISS:n tiedeupseeriksi (science officer).


title: I-luokka (hävittäjä)

text: I-luokka oli Britannian Kuninkaallisen laivaston hävittäjäluokka, jonka muodostivat vuoden 1935 laivasto-ohjelman yhdeksän hävittäjää. Se oli toisinto H-luokasta lukuun ottamatta kahden torpedoputken lisäämistä. Alusten rakentaminen aloitettiin 1936 ja ne otettiin käyttöön 1937 Britannian Kuninkaallisessa laivastossa ja 1942 Turkin laivastossa


title: I-luokka (hävittäjä)

text: I-luokka oli toisinto edeltäneestä H-luokasta lukuun ottamatta kymmentä torpedoputkea eli kahta lisättyä. Aluksilla (lukuun ottamatta laivueenjohtaja "HMS Inglefieldiä") oli käytössä uusi "HMS Herolla" ja "HMS Herewardilla" kokeiltu siltarakenne. "HMS Inglefieldille" asennettiin uusittu entistä suurempi kolmijalkainen masto, vaikka muilla aluksilla käytettiinkin perinteistä yksinkertaista mastoa.


title: I-luokka (hävittäjä)

text: Alusten lisänntynyt massa johtui torpedoputkista sekä miinanraivaimen ja syvyyspommien asentamisesta. Aiempien luokkien joko miinanraivain tai syvyyspommien asennuksen tilalla. Kuitenkin niillä oli sama runko kuin edeltäneellä luokalla, mikä aiheutti alusten epävakautta, mikä korjattiin lisäämällä painolastiksi vettä, jos alusten tankit olivat tyhjät.


title: I-luokka (hävittäjä)

text: Kuninkaallisen laivaston perinteiden mukaisesti kuhunkin luokkaan rakennettiin myös laivueenjohtaja, joka oli hieman suurempi ja paremmilla viesti- ja johtamisjärjestelmillä varustettu. I-luokan laivueenjohtajana oli "HMS Inglefield".


title: I-luokka (hävittäjä)

text: Turkin laivaston alukset olivat muuten samanlaisia kuin Kuninkaallisen laivaston alukset, mutta niille oli asennettu ainoastaan kahdeksan torpedoputkea.


title: I-luokka (hävittäjä)

text: Kaksi luokan aluksista siirrettiin Kuninkaalliselle laivastolle ja ainoastaan kaksi luovutettiin tilaajalle. Aluksilla oli allokoitu viirinumerot sekä nimet niiden siirron ajaksi.


title: Crossover thrash

text: Crossover thrash metal, usein lyhennettynä crossover, on eräänlainen thrash metallin alalaji, joka sisältää enemmän hardcore punk-elementtejä, kuin perinteinen thrash. Termistä käytetään joskus myös nimitystä punk metal, vaikkakin tämä nimitys on yleensä virheellinen, koska on jo olemassa punk metalia jossa yhdistetään punk rockia/hardcore punkia ja heavy metal-musiikkia, kuten grunge ja crust punk. Vaikka thrash metal ottaakin paljon vaikutteita hardcore punkista, yleisesti ottaen crossover thrashin äänimaailma on enemmän punk-vaikutteista, kuin metallin äänimaailma ja aggressiivisempaa, kuin perinteinen hardcore punk. Termin keksi yhtye D.R.I. heidän albuminsa nimellä "Crossover", joka julkaistiin vuonna 1987.


title: Zeromayo Studios

text: Zeromayo Studios on yhdysvaltalainen sarjakuvayhtiö, jonka perustivat Peter Laird ja Jim Lawson vuonna 1996. Se sijaitsee Northamptonissa, Massachusettsissa. Sen tunnetuin sarjakuva on Planet Racers.


title: Zeromayo Studios

text: Zeromayo on Mirage Studiosin perustajan Peter Laird ja yhtiössä työskentelleen Jim Lawsonin perustama sarjakuvayhtiö. Turtlesien sarjakuvan kokiessa taantuman vuonna 1995, Laird päätti yhdessä Kevin Eastmanin kanssa lopettaa Turtlesien tekemisen ja keskittyä muuhun. Image Comics päätti kuitenkin tarjoutua jatkamaan Turtlesien sarjakuvan tekemistä. Samalla Laird päätti yhdessä Lawsonin kanssa luoda uusia sarjakuvia ja perustivat uuden yhtiön Zeromayo Studios. Ensimmäinen sarjakuva oli Planet Racers, joka kesti kolmen numeron verran. Laird vastasi sarjakuvan käsikirjoittamisesta ja Lawson kuvittamisesta. Toinen sarjakuva Paleo: Tales of the Late Cretaceous oli täysin Lawsonin tekemä, joka kesti 8 numeron verran.


title: Sirolimuusi

text: Sirolimuusi eli rapamysiini on immunosuppressiivinen lääke, jota käytetään elinsiirron, varsinkin munuaisensiirron jälkeisen hylkimisreaktion estossa. Se löydettiin alun perin Pääsiäissaarelta (Rapa Nui), mistä tulee nimitys rapamysiini. Lääkettä myydään nimellä Rapamune (Wyeth).


title: Sirolimuusi

text: Sirolimuusia käyttävät myös maksansiirtopotilaat.


title: Sirolimuusi

text: Yhdysvaltalaisessa tutkimuksessa sirolimuusi pidensi vanhojen hiirten jäljellä olevaa elinajanodotetta 28–38 %:lla. Aine kuitenkin heikentää immuniteettia, joten ihmisille se ei sovi vanhenemisen hidastamiseen. Lääkkeen käyttö lisää henkilön alttiutta saada vaarallinen infektio.


title: Sirolimuusi

text: Lääkkeen aiheuttama immuunijärjestelmän heikkeneminen voi myös lisätä syöpävaaraa, varsinkin lymfoomaan ja ihosyöpään sairastumisriskiä. Lääkkeellä on runsaasti mahdollisia sivuvaikutuksia, kuten hypertensio, nivelkivut, vatsavaivat, kuume, virtsatietulehdus, pahoinvointi, päänsärky, anemia ja hypokalemia.


title: CCSVI

text:
Krooninen keskushermoston laskimoiden vajaatoiminta (CCSVI, Chronic cerebrospinal venous insufficiency) on italialaisen laskimoasiantuntija Paolo Zambonin vuonna 2009 nimeämä tutkimuslöydösZamboni P1, Galeotti R, Menegatti E, Malagoni AM, Tacconi G, Dall'Ara S, Bartolomei I, Salvi F. Chronic cerebrospinal venous insufficiency in patients with multiple sclerosis. J Neurol Neurosurg Psychiatry. 2009 Apr;80(4):392-9. doi: 10.1136/jnnp.2008.157164. Epub 2008 Dec 5.. CCSVI tarkoittaa keskushermostota verta poistavien kaulan jugularislaskimoiden tai azygoslaskimon rakennemuutoksia, jotka heikentävät verenvirtausta laskimossa ja keskushermostossa. Zambonin tutkimuslöydös on liitetty MS-tautiin ja tehdyissä meta-tutkimuksissa CCSVI on todettu enemmän MS-diagnosoiduilla kuin terveillä verrokeillaAndreas Laupacis, Erin Lillie, Andrew Dueck, Sharon Straus, Laure Perrier,Jodie M. Burton, Richard Aviv, Kevin Thorpe, Thomas Feasby and Julian Spears. Association between chronic cerebrospinal venous insufficiency and multiple sclerosis: a meta-analysis. CMAJ November 8, 2011 vol. 183 no. 16. doi: 10.1503/cmaj.111074Zwischenberger BA, Beasley MM, Davenport DL, Xenos ES. Meta-analysis of the correlation between chronic cerebrospinal venous insufficiency and multiple sclerosis. Vasc Endovascular Surg. 2013 Nov;47(8):620-4. doi: 10.1177/1538574413503562. Epub 2013 Sep 4.. Tiedekentällä CCSVI on erittäin kiistanalainen ja erityisesti näkemyserot ovat korostuneet neurologisen tieteenhaaran ja CCSVI-tutkijoiden (verisuoni, radiologia) kesken. Yksi suurimmista ongelmista on ollut CCSVI:n diagnosointi ja eri tutkijat ovatkin saaneet hyvin erilaisia tutkimustuloksia. On esitetty, että erilaiset tutkimustulokset johtuisivat erilaisista tutkimusmetodeista ja uusi mittausmetodi vaatisi lisäkoulutustaP.M. Bavera, Training and Learning Curve in Chronic Cerebrospinal Venous Insufficiency Assessment. American Journal of Neuroradiology. 2013, doi: 10.3174/ajnr.A3570.
CCSVI:n yleisin hoitomuoto on laskimon pallolaajennus.


title: CCSVI

text:
Kansainvälisen laskimosairauksia tutkivan järjestön (International Union of Phlebology) mukaan Chronic cerebrospinal venous insufficiency (CCSVI) on laskimosairaus, minkä synnyn taustalla on jo sikiövaiheessa tapahtunut kehityshäiriö. CCSVI on syndrooma, jossa kaulan jugulaarilaskimoon ja/tai azygoslaskimoon on muodostunut erilaisia virtausesteitä. Nämä poikkeavuudet ovat pääasiassa intraluminaalisia eli laskimon sisäisiä epämuodostumia (esim. web, annulus, membrane) ja erityisesti laskimoläppien poikkeavuudet on liitetty CCSVI:n. Amerikkalaistutkijat (Diaconu et al, 2011) tekivät kuolemanjälkeisen tutkimuksen, jossa MS-tautia sairastaneiden sekä kontrollivainajien laskimorakenteita analysoitiin. Tutkimuksessa todettiin laskimonsisäisiä poikkeavuuksia MS-ryhmässä enemmän kuin kontrolliryhmässä (5/7 vs 1/5). Eräässä toisessa kuolemanjälkeisessä tutkimuksessa tutkijat löysivät CCSVI:tä tukevia poikkeavuuksia MS-diagnosoitujen vainajien kaulalaskimoista.
Laskimonsisäisten virtausesteiden lisäksi tutkimuksissa on kartoitettu muitakin tekijöitä, jotka mahdollisesti heikentävät verenvirtausta kaulanlaskimoissa. Radak et al (2014) tutkivat varjoainekuvauksella 51 CCSVI diagnosoidun kaulan aluetta ja heistä 51 %:lla löytyi laskimoa painava kudos (mm. niskanikaman poikkihaarake). Zamboni et al havaitsivat eräällä tutkittavalla kaulan alueen lihaksen (omohyoid) painavan kaulanlaskimoa. Lihaksen kirurginen operointi korjasi potilaan verenvirtauksen ja paransi tutkittavan neurologista tilaa.


title: CCSVI

text: CCSVI-diagnosoitujen jugulaarilaskimoiden rakenteita on kartoitettu kudosnäytteitä tutkimalla. Vuonna 2013 julkaistussa tutkimuksessa Coen et al vertailivat mikroskoopilla viiden MS/CCSVI-diagnosoidun sekä kahdeksan verrokin jugulaarilaskimoista saatuja kudosnäytteitä. Tutkimuksessa todettiin, että MS-ryhmässä jugulaarilaskimoiden seinämissä oli tapahtunut paksuuntumista ja kollageeni III pitoisuuksien kasvua. Heinäkuussa 2014 julkaistussa tutkimuksessa oli vertailtu seitsemän CCSVI-diagnosoidun ja kontrollien jugulaarislaskimoiden kudosnäytteitä mikroskoopilla ja tutkimuksessa todettiin, että CCSVI-ryhmässä laskimoiden seinämien endoteelisolukossa oli tapahtunut muutoksia. Lorella Pascolo et al (2014) vertilivat myös MS-diagnosoitujen ja kontrollien jugulaarilaskimoita sekä mikroskoopilla että röntgenfluoresenssi (XRF) -analyysimentelmällä. Heidän tutkimuksensa osoitti, että MS-diagnosoitujen jugulaarilaskimoissa ulkokerroksen (tunica adventitia) kalkkipitoisuudet olivat kontrolleja korkeammat.. Laskimorakenteen muutoksista kertoo myös Farina et al (2013) tekemä tutkimus, jossa oli mukana 313 MS-diagnosoitua ja 298 tervettä kontrollia. Tutkijat mittasivat doppler-signaalin värikoodauslaitteistolla ("väridoppler") jugulaarilaskimon läpimitan kasvua, kun makuuasennosa olevan tutkittavan päätä käännettiin 90 astetta sivulle. Vain MS-diagnosoiduilla jugulaarilaskimon läpimitassa tapahtui merkittävä kasvua, minkä tutkijat päättelivät johtuvan laskimokudoksen toiminnan häiriöstä (miopragia).


title: CCSVI

text: Useissa CCSVI tutkimuksissa on pyritty selvittämään miten laskimopoikkeavuudet vaikuttavat verenvirtaukseen. Yksi merkki kaulanlaskimoiden virtausesteistä on verenvirtauksen vaihtoehtoisten reittien (kollateraali suonisto) aktivoituminen. Kaulan laskimon virtauksia on kartoittanut muun muassa Veroux et al (2013), joiden tutkimuksessa vertailtiin 313 MS-potilaan ja 12 kontrollin jugulaarilaskimon virtausta. Tutkimuksessa käytetty menetelmä oli katetrivenografia, jonka tyhjentymisaikaa mitattiin tutkittavien laskimoista. Tutkijat pitivät normaalina tyhjentymisaikana alle neljän sekunnin aikaa. MS-potilaista 89 %:lla veren tyhjentymisaika oli hidastunut joko kohtalaisesti (4-6 sek) tai vakavasti (yli 6 sek).


title: CCSVI

text: Napolin yliopiston tutkijat (Mancini et al, 2014) tutkivat MS-tautipotilaiden (n=58), CIS-potilaiden (n=7) ja kontrollien (n=13) kaulan alueen verenvirtausta mittaamalla varjoaineen puhdistumista (washout) tutkittavien jugulaarilaskimoista. Tutkimuksen päätulos oli se, että MS-tautipotilaiden jugulaarilaskimon ulosvirtaus on heikentynyt noin 30 prosentilla. Tutkijat havaitsivat myös tilastollisesti merkittävän korrelaation laskimon ulosvirtauksen ja invaliditeetin suhteen. Yhdysvaltalainen tutkijaryhmä Mehta et al mittasi myös varjoaineen ulosvirtausta 50 MS-tautipotilaan ja 12 kontrollihenkilön jugulaarilaskimoista. Heidän tutkimuksessaan MS-tautipotilaiden hidastunut verenvirtaus parantui pallolaajennuksen myötä samalle tasolle kuin kontrolliryhmässä. Tutkijoiden mukaan toimenpide onnistui teknisesti 78 prosentilla tutkimukseen osallistuneista MS-tautipotilaista.


title: CCSVI

text: MS-taudissa keskushermoston verenvirtausta on tutkittu jo ennen CCSVI löytämistä, ja tehdyissä tutkimuksissa on osoitettu, että MS-tautipotilaiden aivoissa verenvirtaus on heikentynyt. Varmaa syytä MS-taudissa ilmenevälle hypoperfuusiolle (vähentynyt / riittämätön veren läpivirtaus aivoissa) ei vielä tiedetä, mutta CCSVI:n osuutta on alustavasti selvitelty muutamissa tutkimuksissa. Buffalon yliopiston sekä Paolo Zambonin ryhmän pilottitutkimuksessa analysoitiin 16 MS-tautipotilaan sekä kahdeksan terveen verrokin laskimoiden hemodynaamista haitta-astetta (VHISS) sekä aivojen verenvirtausta (perfuusio). Sokkoutetusti toteutetussa ultraäänitutkimuksessa CCSVI todettiin ainoastaan MS-tautipotilailla. Tutkimuksen päätulos oli se, että laskimoiden hemodynaamisella haitta-asteella oli tilastollisesti merkittävä yhteys aivojen verenvirtauksen heikkenemiseen useimmilla aivojen alueilla. Toisessa tutkimuksessa amerikkalaisryhmä edelleen analysoi CCSVI:n ja aivojen verenvirtauksen suhdetta 59 MS-tautipotilaan ja 33 verrokin ryhmistä. Tässä tutkimuksessa saatu tulos oli, että CCSVI:n tasopisteytys (VHISS score) heijastui aivojen verisuoniston näkyvyyteen magneettikuvissa (SWI venography).


title: CCSVI

text: CCSVI-tutkimuksissa on selvitelty myös muitakin MS-tautiin liitettyjä patofysiologisia ilmiöitä. Useissa tutkimuksissa on todettu, että MS-taudissa aivojen eri alueille kertyy normaalia suurempia rautapitoisuuksia. Raudan kertymistä MS-tautipotilaiden aivokudokseen on joissakin tutkimuksissa esitetty liittyvän CCSVI:n mekanismeihin. Alustavia tutkimuksia on tehty myös laskimon operoinnin vaikutuksista selkäydinnesteen virtaukseen. Zivadinovin tutkimusryhmän mukaan 15 MS-tauti potilaan ryhmässä selkäydinnesteen virtaus parantui kaulalaskimon pallolaajennuksen myötä ja tutkijat arvelivat tämän johtuvan laskimovirtauksen parantumisesta. Syksyllä 2014 julkaistussa tutkimuksessa D'Alessandro et al olivat tutkineet 33 MS/CCSVI diagnosoidun potilaan ja verrokin kolmannen aivokammion laajentumista. Heidän tuloksensa oli se, että 88 prosentilla MS-tautipotilaista kolmas aivokammio oli normaalia laajempi. Heidän mukaansa laajentuminen saattaa liittyä CCSVI:n myötä tapahtuvaan selkäydinnesteen kertymiseen aivoissa.


title: CCSVI

text: CCSVI:n esiintyvyyttä MS-tautipotilailla on tutkittu runsaasti vuodesta 2009 alkaen ja tutkimustulokset ovat vaihdelleet ääripäästä toiseen. Erilaisten tutkimustuloksien esiintyvyyttä on esitetty johtuvan erilaisista tutkimusmenetelmistä, tekniikoista, kriteereistä ja harjoittelusta. Aivojen verisuonisairauksia tutkiva kansainvälinen järjestö (ISNVD) on laatinut ohjeistavan suosituksen eri kuvantamis- ja mittausmenetelmille CCSVI:n diagnosointiin, jotta menetelmät tulisivat yhdenmukaisemmiksi tutkijoiden keskuudessa. Järjestön 30 sivuinen ohjeistus julkaistiin heinäkuussa 2014 Journal of Vascular and Interventional Radiologyssa.. CCSVI:tä on tutkittu pääasiassa erilaisilla ultraäänimittauksen-, magneettikuvantamisen- ja varjoainekuvantamisen menetelmillä.


title: CCSVI

text: Tarkkaa ja yksimielistä tietoa CCSVI:n esiintyvyydestä MS-taudissa ei tiedetä johtuen erilaisista tutkimustuloksista ja näkemyksistä. Alla on eritelty tutkimuksia, joissa yhteys CCSVI:n ja MS-taudin välillä on todettu.


title: CCSVI

text: Zambonin tutkimusryhmän vuonna 2008 julkaistussa tutkimuksessa analysoitiin 65 MS-tautipotilaan ja 235 kontrollin laskimopoikkeavuuksia värikaiku dopplermittauksella. Mittauksen tehneet henkilöt eivät tienneet mitattavan diagnoosia eli dopplertutkimukset toteutettiin sokkoutettuna. Vain MS-potilailla todettiin vähintään kaksi poikkeavaa CCSVI-kriteeriä ja verrokeilla ei vastaavaa esiintynyt. Tutkimukseen osallistuneista kaikkien MS-tautiryhmään (65) kuuluneille ja 48 kontrollille suoritettiin katetri venografia ja sen tulos vahvisti ultraääni tutkimuksen havaintoja. Lisäksi katetri venografia tuotti tarkempaa tietoa laskimopoikkeavuuksista. Vuotta myöhemmin saman tutkimusryhmän julkaisu keskittyi värikaiku doppler mittauksen arviointiin MS-tautipotilaiden laskimopoikkeavuuksissa. Kaikkiaan109 MS-tautipotilaan ja 177 kontrollien aivojen sekä kaulan laskimoiden poikkeavuuksia mitattiin sokkoutetusti värikaiku doppler menetelmällä. Kontrolliryhmässä todettiin 861 normaalia ja 24 poikkeavaa parametriä. MS-tautipotilaiden ryhmässä normaaleja arvoja löytyi 288 ja epänormaaleja oli 257. Terveillä verrokeilla ei yhdelläkään todettu kahta epänormaalia arvoa samassa yksilössä.


title: CCSVI

text:
Rooman yliopiston Luciana Tromba et al tutkimuksessa analysoitiin myös sokkoutetusti 112 MS-tautipotilaan sekä 67 terveen verrokin laskimoita. Mittaukset teki yksi henkilö, jolla oli 30 vuoden kokemus ultraäänitutkimuksista. Tutkimuksen sokkoutus oli toteutettu niin, että tutkittava oli tuotu tutkimustuoliin ennen tutkijaa ja he eivät saaneet puhua keskenään. Ultraäänimittaukset tehnyt Luciana Tromba noudatti Zambonin ultraäänitutkimuksen menetelmää, vaikkakaan ei ollut saanut siihen erikseen koulutusta. Hän ei todennut CCSVI:tä kenelläkään terveellä verrokilla, sen sijaan kaksi CCSVI kriteeriä täyttyi 59,8 %:lla MS-tautipotilaista.
CCSVI:n ultraäänitutkimisen koulutuksen ja harjoittelemisen puolesta kantaa ottanut, verisuonikirurgi Pietro Bavera kollegoineen julkaisivat oman tutkimuksensa, missä Zambonin dopplermetodilla tutkittiin kaikkiaan 823 MS-tautipotilasta sekä 60 verrokkia. MS-tautipotilailla CCSVI diagnosoitiin 90 %:lla ja terveillä kontrolleilla 5 %:lla. He tutkivat myös 127 laskimo-operoidun MS-tautipotilaan verenvirtausta dopplermittauksella ja toimenpiteen jälkeen tehty mittaus osoitti, että 69 %:lla (88/127) potilaista CCSVI kriteerit eivät enää täyttyneet. Parantunut veren hemodynamiikka assosioitui potilaiden oireiden helpottumisena.


title: CCSVI

text:
Kanada-Italia yhteistyönä tehtyyn tutkimukseen osallistui kuusi klinikkaa, jotka noudattivat myös Zambonin dopplermetodia. Kaikkinensa klinikat tutkivat yhteensä 710 MS-tautipotilasta. CCSVI kriteerit täyttyivät 86 %:lla tutkituista potilaista. Muita tutkimuksen huomioita olivat se, että ikä ja potilaan invaliditeettipisteytys (EDSS) olivat CCSVI diagnoosiin liittyviä tekijöitä.
Laskimosairauksien asiantuntija Marian Simka tutki kollegoidensa kanssa 70 MS-tautipotilaan laskimopoikkeavuuksia ja heilläkin tutkimusmetodina Zambonin dopplermetodi. Heidän tutkimuksessaan 90 prosentilla MS-tautipotilaista todettiin CCSVI. Heidän yleisin löytämänsä jugulaarilaskimon poikkeavuus toimimaton laskimoläppä tai muut patologinen virtauseste (membranaceous or netlike septum).


title: CCSVI

text: Samainen tutkijaryhmä (Simka et al) julkaisi ultraäänitutkimuksensa jälkeen varsin laajan kartoituksen, missä kaikkiaan 563 MS-tautipotilaan laskimot tutkittiin katetrivenografialla. Heidän tutkimuksessaan CCSVI todettiin 96 prosentilla tutkituista MS-tautipotilaista. Tutkijat itse pitivät tutkimuksensa vahvuutena sitä, että tutkimus toteutettiin menetelmällä, mitä pidetään alan kultaisena standardina.


title: CCSVI

text:
CCSVI:tä on tutkittu myös menetelmällä, mikä tunnetaan nimellä pletysmografia. Vuonna 2012 julkaistussa pilottitutukimuksessa 40 terveen kontrollin ja 44 MS-tautipotilaan kaulanalueen laskimovirtauksia tutkittiin kaulalle asettavalla mittalaitteella. Tutkimuksessa kukin tutkittava asetettiin tutkimustuoliin, mikä käännettiin vaakatasosta pysyasentoon ja tutkittavien kaulalle asetettu mittalaite keräsi tietoa verenvirtauksen muutoksista. Tutkimus oli sokkoutettu eli mittajaavat eivät tienneet kumpaan ryhmään tutkittava kuului. Tutkimuksessa todettiin, että terveiden kontrollien jugulaarilaskimoiden ulosvirtaus tapahtui huomattavasti nopeammin kuin MS-tautipotilaiden. Tutkijat pitivät pletysmografiaa hyvin potentiaalina CCSVI:n tutkimiseen, koska menetelmä on objektiivinen ja kykenee erottamaan CCSVI:lle tyypillistä poikkeavaa laskimovirtausta. Tätä Zambonin kehittämää pletysmografia sovellusta hyödynnetään myös astronauttien laskimoverenvirtauksen tutkimuksessa ja Paolo Zamboni on avaruusjärjestö NASA:n ”Drain Brain” tutkimuksen päätutkija. Tutkimuksen tarkoitus on selvittää, että johtuvatko pitkään avaruudessa olleiden astronauttien päänsäryt ja neurologiset oireet laskimovirtauksen hidastumisesta.
MS-taudin ja CCSVI:n välistä yhteyttä on selvitelty myös meta-tutkimuksilla. Vuonna 2011 kanadalaistutkijat (Laupacis et al) analysoivat aiempia tutkimuksia ja kelpuuttivat kahdeksan sellaista tutkimusta mukaan, joissa oli tutkittu CCSVI:tä sekä MS-tautia sairastavien että terveiden kontrollien ryhmissä. Heidän tulkinta oli se, että CCSVI liittyy MS-tautiin. Tosin he totesivat myös, että analysoiduissa tutkimuksissa saadut tulokset olivat poikkeuksellisen heterogeenisiä. Toinenkin meta-tutkimus julkaistiin 2011 ja siinä tutkijat (Thapar et al) analysoivat tehtyjä ultraäänitutkimuksien tuloksia. Heidänkin tulkinta oli se, että CCSVI:tä esiintyy enemmän MS-tautia sairastavilla kuin verrokeilla. Tutkimuksen päätelmässä tutkijat totesivat, että meta-tutkimuksen tulos olisi luotettavampi mikäli analysoiduissa tutkimuksissa olisi käytetty samanlaista ultraäänitutkimuksen menetelmää. Kolmas meta-tutkimus julkaistiin 2013 ja sen toteuttivat englantilaiset tutkijat (Zwischenberger et al). Meta-tutkimukseen sisällytettiin yhdeksän aikaisempaa tutkimusta, joista tehdyn analyysin mukaan CCSVI:llä ja MS-taudilla on yhteys, joskin aineiston perusteella eivät voineet vetää johtopäätöksiä kausaalisuuden suhteen.


title: CCSVI

text: Roberta Lanzillo kollegoineen Tutkivat Napolissa CCSVI muutoksia MS-potilailla ja terveillä vapaaehtoisilla. Heidän aineistossaan MS-potilailla oli jonkin verran enemmän CCSVI muutoksia (80,8%), kuin terveillä vapaaehtoisilla (47,4%). CCSVI muutokset korreloivat kuitenkin parhaiten potilaiden ikään eikä MS-taudin vaikeusasteeseen.


title: CCSVI

text: Torinolainen tutkimusryhmä selvitti CCSVI muutoksien (vähintään 2 laskimomuutosta) yleisyyttä terveillä, MS-potilailla sekä muita neurologisia sairauksia sairastavilla potilailla. Heidän tutkimuksessaan ei tullut tilastollisesti merkittävää eroa ryhmien välille. CCSVI muutosten yleisyys ryhmissä oli: MS-potilaat 17,5%, terveet 7,3% ja muita neurologisia sairauksia sairastavat 11,5%. Heikko assosiaatio yksittäisen ultraäänilöydöksen ja MS-taudin välillä saatiin verrattuna terveisiin kontrolleihin.


title: CCSVI

text: PLOS one lehdessä julkaistu kanadalainen tutkimuksen, jossa tutkittiin 100 MS-potilaan ja verrokin laskimoita ultraäänellä ja magneettitutkimuksella. Yksi tutkimusta tehneistä radiologeista oli saanut koulutuksen klinikassa, jossa myös Zamboni työskentelee. Yhdelläkään tutkimuksessa mukana olleista henkilöistä ei todettu CCSVI muutoksia.


title: CCSVI

text: Vastikään julkaistu italialainen tutkimus CCSVIstä ja MS taudista ei pystynyt vahvistamaan näiden kahden välistä yhteyttä. 68 MS-tauti potilasta ja 68 tervettä vapaaehtoista tutkittiin väri-kaiku Doppler menetelmällä. Kyseessä oli sokkoutettu tutkimus. Tarkoituksena oli selvittää onko CCSVIn ja MS-taudilla ylipäänsä yhteyttä ja korreloiko CCSVI MS-taudin vaikeuden kanssa. CCSVI muutoksia todettiin 21:llä potilaalla (30,9%) ja 23:lla kontrolli (33,8%). Lisäksi havaittiin, että kliinisesti CCSVI positiivisilla ja negatiivisilla MS-tautipotilailla ei ollut tilastollisesti merkittävää eroa taudin vaikeusasteesta. Aiemmin julkaistu italialainen tutkimus ei myöskään pystynyt todentamaan CCSVI muutosten ja MS-taudin välistä yhteyttä. Tässä tutkimuksessa oli mukana 40 MS-potilasta ja 34 tervettä henkilöä. CCSVI muutoksia todettiin 55%:lla potilaista ja 35%:lla kontrolliryhmäläisistä, mutta tulos ei ollut tilastollisesti merkitsevä (p=0.089). Tänä vuonna (2013) julkaistu amerikkalainen tutkimus selvitti samoin CCSVIn ja MS-taudin yhteyttä. Mukana oli 206 MS-tautia sairastavaa vapaaehtoista ja 70 ei MS-tautia sairastavaa kontrollihenkilöä. Ultraäänitutkimuksen tekijä oli sokkoutettu tutkittavan ryhmän suhteen. Tässäkään tutkimuksessa ei MS-tautia sairastavien ja sairastamattomien ryhmien välillä ollut eroa. Eräässä tanskalaisessa tutkimuksessa CCSVIn ja MS-taudin välistä yhteyttä. Tässä tutkimuksessa mukana oli 24 MS-tautia sairastavaa potilasta ja 15 tervettä kontrollia. Tutkimuksessa käytettiin kallon ulkopuolista korkean resoluution väridoppler-ultraääntä, transkraniaalista väridoppleria, MRI ja faasikontrasti-MR menetelmiä kaulan ja kallonsisäisten laskimoiden tutkimiseksi. Ryhmien välillä ei ollut merkittäviä eroja. CCSVIksi luokiteltuja muutoksia oli MS-tautia sairastavien ryhmässä 1/24 ja terveiden ryhmässä 2/15. Yhdelläkään ei tutkimuksissa havaittu kuin korkeintaan yksi CCSVI muutos.


title: CCSVI

text: Saksassa tehty tutkimus selvitti dopplerultraäänen ja magneettiresonanssivenografian avulla laskimopaluuta MS-tautipotilailla. Mukana oli 40 MS-tautia sairastavaa potilasta. Tutkimuksessa mitattiin sisäisen jugulaarilaskimon ja azygoslaskimon ahtaumaa, joka jaettiin kolmeen ryhmään 0-50% ahtaumaan, 51-80% ahtaumaan ja yli 80% ahtaumaan. Vasta yli 80% ahtauman todettiin vaikuttavan hemodynaamisesti merkittävästi. Ultaäänitutkimuksen perusteella vain 4 potilaalla todettiin poikkeamaa laskimopaluussa. Tutkimuksen pääasiallinen löydös oli, että verrattuna Zambonin alkuperäiseen tutkimukseen ultraäänellä todennettaviin CCSVI muutoksia oli saksalaisessa aineistossa huomattavasti vähemmän. Toisen saksalaisen tutkimusryhmän tutkimuksessa selvitettiin 20 MS-potilaan ja 20 verrokin laskimopaluuta. Tutkimus oli nk. kolmoissokkoutettu, jossa tutkimuksen suorittaja, datan analysoija ja tilastotieteilijä eivät tienneet tutkimushenkilön ryhmästä. Kenelläkään tutkituista ei todettu retrograadista virtausta. Yhdelläkään MS-tautipotilaista ja vain yhdellä kontrolleista oli kaksi CCSVI muutosta. Tutkijoiden johtopäätöksen mukaan heidän datansa ei tue esitettyä CCSVI:n ja MS-taudin välistä yhteyttä. Kolmannessa saksalaisessa tutkimuksessa selvitettiin MS-tautipotilaiden kallonsisäistä laskimopainetta verrattuna terveisiin verrokeihin. Mittarina käytettiin oftalmodynamometriä. Tutkimuksessa oli mukana 29 MS-tautia sairastavaa, 28 tervettä verrokkia ja 19 potilasta jolla kallonsisäinen paine oli kohonnut, mutta jolla ei ollut MS-tautia. Tuloksissa vain kolmannella ryhmistä oli kohonnut laskimopaine. Terveiden ja MS-potilaiden laskimopaineiden välillä ei todettu minkäänlaisia eroja. Neljännessä Saksassa tehdyssä tutkimuksessa tulokset olivat edellisten kanssa samoja. CCSVI muutosten suhteen eroja terveiden ja MS-tautia sairastavien välillä todettu. Tässä tutkimuksessa 56 MS-tautia sairastavaa ja 20 tervettä verrokkia. Kreikkalaisessa tutkimuksessa selvitettiin doppler-kaikututkimuksen keinoin laskimopaluun ongelmien ja MS-taudin yhteyttä. 42 MS-tautia sairastavaa potilasta ja 43 kontrollihenkilöä tutkittiin. Kriteereinä CCSVI:lle pidettiin laskimorefluksia kaulalaskimoista istualtaan ja seisaaltaan. Tutkimuksen yhteydessä tehtiin myös apnea testi ja valsalvan koe. Istualtaan refluksi todettiin yhdellä potilaalla (2%) ja yhdellä kontrolliryhmään kuuluvalla. Valsalvan-manööverin yhteydessä refluksi oli todettavissa kolmella MS-potilaalla (7%) ja neljällä kontrollilla (9%). Näin ollen ryhmien välillä ei ollut eroja. Lisäksi Tel Avivilainen tutkimus on päätynyt aikaisemmin mainittujen tutkijoiden kanssa samanlaisiin tuloksiin. Heidän tapaus-verrokki tutkimuksessaan oli mukana 27 MS-tautia sairastavaa ja 32 tervettä verrokkia. Tutkimuksessa ei ryhmien välillä ollut CCSVI muutosten suhteen eroja.


title: CCSVI

text: Simka M et al tutkivat Puolassa CCSVI:n ja MS-taudin keston yhteyttä. Tässä tutkimuksessa he tekivät katetrivenografian ja vertasivat havaittuja CCSVI muutoksia MS-taudin kestoon. Tuloksissa oli heidän mukaansa heikko tilastollisesti merkityksetön korrelaatio MS-taudin keston ja CCSVI muutosten määrän kanssa. He päätyivät tutkimuksessa pitämään CCSVI muutoksia suurella todennäköisyydellä synnynnäisinä. Tutkimuksessa oli mukana 353 MS-tautipotilasta.


title: CCSVI

text: Englantilaisessa tutkimuksessa selvitettiin onko MS-tauti potilaiden aivo-selkäydinnesteen ferritiinipitoisuus koholla. Hypoteesina tutkimuksessa oli, että heikentynyt laskimopaluu lisää rautakertymää aivoparenkyymissä ja näin ollen nostaisi intratekaalista raudankuljettajaproteiinin määrää. Ms-tautipotilaiden ferritiinipitoisuuksia verrattiin sideroosipotilaisiin, SAV-potilaisiin meningoenkefaliittipotilaisiin ja verrokeihin. MS-tautipotilaiden ferritiinipitoisuudet intratekaalisesti eivät olleet koholla.


title: CCSVI

text: Harvardissa tutkittiin hiirillä laskimopaluun heikentymisen ja demyelinisaation välistä yhteyttä. Koehiirille (n=20) tehtiin molemmin puolin jugularis-laskimoihin ligaatio, joka heikensi laskimopaluuta mallintaen näin CCSVI-hypoteesiä. Kontrollihiirille tehtiin plasebo-operaatio (n=15) ja positiivisena kontrollina oli indusoitu encephalomyeliitti (n=8). Hiiriä seurattiin 6kk ajan ja niille tehtiin CT-venografia. Lisäksi hiirille tehtiin histopatologinen arvio neuroinflammaation ja demyelinaation tutkimiseksi. Tutkimuksessa ei havaittu laskimoiden ahtauttavan toimenpiteen aiheuttavan minkäänlaista demyelinisaatiota tai neuroinflammaatiota. Paolo Zamboni totesi vastineessaan, että tutkimus vahvisti CCSVI:n vaikuttavan aivojen verenvirtaukseen, sillä vain laskimoahtautetuilla hiirillä ilmeni MS-diagnosoiduillakin todettua hypoperfuusiota eli verenvirtauksen heikkenemistä aivoissa.


title: CCSVI

text: Useimmissa tehdyissä alustavissa kliinisissä tutkimuksissa laskimoiden pallolaajennuksella on todettu positiivisia vaikutuksia MS-tautipotilaiden oireisiin. Tosin CCSVI laskimoahtaumissa käytettyjä toimenpiteitä tutkitaan edelleen, jotta tietyt ongelmakohdat saataisiin ratkaistua. Zamboni et al totesivat jo pilottitutkimuksessaan 2009, että noin puolella 47 %) operoiduista MS-tautipotilaista pallolaajennuksella avattu jugulaarilaskimo ahtautui uudelleen puolentoista vuoden tarkkailuaikana. Myös Veroux et al tekemässä tutkimuksessa osoittautui, että pallolaajennus oli riittämätön toimenpide osalle operoiduista MS-tautipotilaista. He luokittelivat tutkimansa MS-diagnosoidut kolmeen ryhmään ja vakavasti hidastuneen virtauksen ryhmässä (juglaarilaskimon tyhjenemisaika yli 6 sekuntia) noin kolmasosalla pallolaajennuksella ei saavutettu virtauksen korjaantumista. Lievemmissä virtausongelmissa (tyhjenemisaika 4-6 sekuntia) pallolaajennus sen sijaan korjasi virtausnopeutta lyhyellä aikavälillä mitattaessa.


title: CCSVI

text: Ensimmäisen kliinisen tutkimuksen CCSVI laskimoahtaumien hoitamisesta pallolaajennuksella toteutti Paolo Zambonin tutkimusryhmä, ja sen tulokset julkaistiin Journal of Vascular Surgery tiedejulkaisussa, loppuvuodesta 2009. Tässä pilottitutkimuksessa oli mukana 65 MS-tautipotilasta, kolmesta eri tautimuodosta (35 RR, 20 SP ja 10 PP). Tehdyn pallolaajennuksen vaikutuksia mitattiin 18 kk:n ajan. Tutkimuksessa todettiin, että pallolaajennus oli turvallinen hoitotoimenpide. Pallolaajennuksen myötä mitattiin laskimopaineen pieneneminen operoiduissa jugulaari- ja azygoslaskimoissa. MS-taudin liittyviä muutoksia todettiin erityisesti RR-muotoa sairastavassa ryhmässä; pahenemisvaiheiden määrä väheni, aktiivisten MS-leesioiden määrä laski (50 % > 12 %), potilaiden toimintakyky parantui merkittävästi. Elämänlaadun pisteytyksien (physcical ja mental QOL) parantumista todettiin kaikissa tautimuotoryhmissä (paitsi mental QOL ei muuttunut SP ryhmässä).


title: CCSVI

text:
MS-taudissa fatiikki on yksi sairauden vaikeimmaksi koetuista oireista, eikä sen mekanismeja tunneta kovinkaan hyvin. Fatiikin helpottuminen on todettu eri CCSVI tutkimuksissa ja Malagoni et al esittivätkin, että fatiikki voi olla CCSVI:stä johtuvaa. He kartoittivat 31 MS-tautipotilaan fatiikin tasoa FSS ja MFIS kartoituksella ennen laskimo-operaatiota sekä 1kk, 6 kk ja 12 kk operaation jälkeen. Operaation jälkeen tehdyissä mittauksissa todettiin fatiikin merkittävää vähenemistä sekä 6 minuutin kävelytestien tulosten parantumista. Marian Simka ja kumppanit kartoittivat myös laskimo-operaatioiden vaikutuksia MS-tautipotilaiden fatiikkiin. Heidän tutkimukseen osallistui 340 MS-tautipotilasta, joiden fatiikki arvioitiin FSS pisteytyksellä ennen operaatiota ja 6 kk operaation jälkeen. Tulosten vertailu osoitti, että fatiikki oli vähentynyt merkittävästi operaation myötä. Tutkijat havaitsivat myös, että erityisesti vaikeaa fatiikkia kokeneilla MS-tautipotilailla oire helpottui keskimääräistä enemmän. Stanfordin yliopiston (USA) tunnettu verisuonikirurgi Michael Dake julkaisi oman pilottitutkimuksensa alustavia tuloksia verisuoniasiantuntijoiden kansainvälisessä konferenssissa (ISET, 2011). Stanfordin operoitiin 30 MS-tautipotilasta ja vuoden kuluttua operaatiosta tehdyssä kartoituksessa todettiin, että MS-fatiikki oli vähentynyt noin puoleen entisestä.
Stanfordin yliopiston lisäksi kolme muutakin Yhdysvaltalaista tutkijaryhmää julkaisivat tuloksiaan vuoden 2012 aikana. Kalifornialaistutkijat (Hubbard et al) analysoivat 259 MS-tautipotilaan verenvirtauksia ja operoivat CCSVI-ahtaumia. Hoitotoimenpiteen tuloksellisuutta arvioitin kuukausi ja puoli vuotta operaation jälkeen MSIS-29 mittaristolla (Multiple Sclerosis Impact Scale). Fyysistä ja psyykkistä vaikutusta mittaavan MSIS pisteytyksen mukaan operaatio paransi tilastollisesti merkittävästi MS-tautipotilaiden tilaa. Yhden kuukauden tarkastuskohdassa potilaiden fyysistä tilaa arvioiva MSIS-pisteytys kohosi 67,9 prosentilla potilaista ja kuuden kuukauden kohdalla 53,6 prosentilla potilaista pisteytys osoitti parempaa tilannetta. Psyykkisen osa-alueen MSIS-pisteytys oli kohentunut kuukauden ja kuuden kuukauden kohdalla noin puolella potilaista (53 % ja 44,4 %). Chicagon yliopiston tutkimuksessa (Ferral et al) MS-tautipotilaiden laskimoahtaumia todettiin katetri venografialla 95 %:lla tutkituista MS-tautipotilaista (n=94). Oireiden helpottumista Chicagon tutkijat havaitsivat 55 %:lla operoiduista. Heidän tutkimuksessa hieman vajaalla puolella operoiduista oli MS-taudin progressiivinen tautimuoto. Maaliskuussa 2012 pidetyssä radiologien konferenssissa (San Francisco) New Yorkin tutkimusryhmän edustaja Kenneth Mandato esitteli 192 MS-tautipotilaalle (96 RR, 66 SP, 30 PP) tehdyn operoinnin tuloksia. Laskimo-operaatioiden vaikutuksia mitattiin kyselytutkimuksena, missä kartoitettiin mm. fyysistä toimintakykyä, fatiikkia, seksuaalista toimintakykyä, emotionaalista sekä kognitiivista tilannetta. Tulosten analysointi osoitti, että operoinnista selkeämmin hyötyivät vähemmän aikaa (alle 10 vuotta) MS-tautia sairastaneet. Fyysisen toimintakyvyn osalta kaikkiaan 75 % operoidun kohdalla todettiin parantumista lyhyellä aikavälillä.


title: CCSVI

text: Yhdysvaltalaistutkijoiden lisäksi vuonna 2012 julkaistiin kaksi Paolo Zambonin tutkimusryhmän kartoitusta laskimoiden operoinnista. Functional Neurology tiedejulkaisussa esiteltiin tutkimus, missä selviteltiin laskimo-operaation tuloksellisuutta kahden vuoden aikavälillä. Tutkimus kohdentui RR-tautimuotoa sairastaviin MS-potilaisiin, joista 29 tilaa arvioitiin niin laskimoiden virtauksien kuin neurologisen tilan osalta. Pallolaajennuksen hemodynaamista tilaa seurattiin kolmen kuukauden välein tehdyssä ultraääni mittauksessa (Echo Color Doppler). Kahden vuoden aikana 16 MS-tautipotilaan jugulaarilaskimoiden virtaus säilyi hyvänä, mutta 11 potilaan kohdalla operaatio suoritettiin kahdesti ja kahdelle potilaalle kolmesti. MS-taudin pahenemisvaiheiden osalta todettiin tilastollisesti merkittävää vähenemistä; kahden vuoden aikana pahenemisvaiheiden keskiarvo oli 0,45 ja operaatiota edeltävänä kahden vuoden aikajaksona vastaava lukema oli 0,76 (p=0,021). MS-taudin invaliditeettiä osoittava EDSS arvo oli myös laskenut tilastollisesti merkittävästi neljän vuoden aikavälillä; kaksi vuotta ennen operaatiota mitattu ryhmän keskiarvo oli 2,27 ja kaksi vuotta operaation jälkeen ryhmän EDSS pisteiden keskiarvo oli 1,98 (p=0,037). Tutkijoiden mukaan operoitujen tilanteen kohentuminen liittyy todennäköisesti virtausesteiden korjaamiseen ja sen myötä parempaan verenvirtaukseen aivoissa. Tämän tutkimuksen tärkeä havainto oli myös se, että huomattavalla osalla potilaista operoitu kaulan jugulaarilaskimo ahtautuu uudelleen. Edellä mainittuun ongelmaan liittyen laskimosairauksien tiedelehti Phlebology julkaisi tapaustutkimuksen (Zamboni et al), missä italialaisella MS-tautia sairastavalla naisella pallolaajennuksen jälkeen todettiin hyvä hoitovaste, mutta todetut hyödyt katosivat kohtalaisen nopeasti. Kun naisen jugulaarilaskimoita tutkittiin tarkemmin, niin todettiin että kaulan omohyoid-lihas painoi jugulaarilaskimoa, estäen kunnollisen verenvirtauksen. Kyseinen lihas operoitiin kirurgisesti ja potilaan neurologisessa tilassa todettiin selkeä kohentuminen. Kaksi vuotta kirurgisen operaation jälkeen naisen EDSS arvo oli laskenut kaksi pistettä ja potilaan tuntohäiriöt sekä fatiikki olivat poistuneet.


title: CCSVI

text: Radak et al toteuttivat kliinisen tutkimuksensa paljolti samanlaisena kuin Zambonin ryhmän pilottitutkimus ja heidän tutkimus julkaistiin 2013 Phlebology lehdessä. Heidän tutkimukseen valittiin 72 MS-tautipotilasta (44 RR, 20 SP, 4 PP sekä 4 benigni), joiden tilaa seurattiin 1 kk, 6 kk ja 12 kk kohdissa. Operaatioiden tulos ilmeni hemodynaamisten mittauksien ja arvojen parantumisena. Zambonin pilottitutkimuksen mallia noudattaen, myös tässä tutkimuksessa todettiin laskimopaineen merkittävä väheneminen jugulaarilaskimossa (P 0.01). Toinen 2014 julkaistu (Scalise et al, Phlebology) kliininen tutkimus keskittyi selkeämmin arvioimaan toimenpiteen vaikutuksia verenvirtaukseen. Kaikkiaan 45 MS/CCSVI-potilaalle tehtiin laskimo-operaatio ja tilannetta arvoitiin uudelleen 3 kk operaation jälkeen. Laskimoiden toimintaa kuvaavat arvot (VH ja VHISS) olivat merkittävästi vähentyneet operaation jälkeen, mutta ei kaikilla. Neurologisessa arviossa EDSS arvo oli merkittävästi pienempi kuin ennen operaatiota (−5.5%, p


title: Retkikunta 6

text: Retkikunta 6 () oli Kansainvälisen avaruusaseman (ISS) 6. miehistö.


title: Retkikunta 6

text: Retkikunnan kesto oli suunniteltu nelikuukautiseksi tehtävän päättyessä maaliskuussa 2003 avaruussukkula Atlantiksen lennon STS-114 saapuessa asemalle Retkikunta 7:n miehistö mukanaan. Avaruussukkula Columbian onnettomuus sekoitti kuitenkin suunnitelmat ja retkikunnan miehistö jäi asemalle toukokuuhun 2003. He palasivat Maahan lennolla Sojuz TMA-1 ja Retkikunta 7:n suunniteltua pienempi vain kaksihenkinen miehistö saapui ISS:lle lennolla Sojuz TMA-2. Avaruussukkulan odotettiin olevan lentokiellossa jopa kaksi vuotta. ISS:lle suuntautuvat lennot pitäisi suorittaa Sojuz- ja Progress-aluksilla ennen kuin avaruussukkula saisi jälleen lentoluvan.


title: Retkikunta 6

text: Retkikunnan miehistö laskeutui Maahan 4. toukokuuta 2003. Kyseessä oli ensimmäinen kerta jolloin yhdysvaltalaiset astronautit olivat laskeutuneet Sojuz-avaruusaluksella. Yhdysvaltalainen avaruusturisti Dennis Tito oli tosin tehnyt niin jo vuonna 2001.


title: Retkikunta 6

text:
Retkikunnan miehistö suoritti kaksi avaruuskävelyä.
Retkikuntaa 6 käsittelee Chris Jonesin kirja "Too Far From Home: A Story of Life and Death in Space".


title: Scranton

text: Scranton on kaupunki Yhdysvaltojen Pennsylvanian osavaltiossa. Kaupunki sai alkunsa vuonna 1786 ja se kasvoi etenkin läheisten antrasiittiesiintymien ja teollisuuden avulla. Sen asukasluku oli vuoden 2010 väestönlaskennan mukaan 76 089 ja suuremman metropolialueen 563 631.


title: Scranton

text: Scranton sijaitsee Pennsylvanian osavaltion koillisosassa Lackawannan piirikunnassa Poconos-vuorten länsijuurella. Kaupungin suurempaan metropolialueeseen kuuluvat myös Carbondale ja Wilkes-Barre. Läheisillä vuorilla on oma vaikutuksensa alueen säähän. Kesät ovat suhteellisen viileitä ja sateisia. Talvet taas leutoja. Lumisateet tulevat usein lumimyrskyn muodossa.


title: Scranton

text: Nykyisen Scrantonin alueen alkuperäisasukkaita olivat delaware-intiaaneihin kuuluneet munseet. Ensimmäiset eurooppalaiset siirtolaiset saapuivat alueelle vuonna 1786. Vuonna 1800 Slocumin veljekset perustivat paikalle rautasulattamon ja paikka tunnettiin heidän mukaansa nimellä Slocumville. Scrantonin veljekset saapuivat puolestaan vuonna 1840 ja heidän rautasulattamostaan muodostui myöhemmin Lackawanna Iron and Steel Company. Paikka sai nimen Scrantonia vuonna 1845 ja myöhemmin nimi lyheni muotoon Scranton. 1880-luvulla perustettiin Scranton Steel Company, joka yhdistettiin Scrantonin veljesten yhtiön kanssa Lackawanna Iron and Steel Company -yhtiöksi. Yhtiö muutti vuonna 1902 Buffaloon, sen tilalle kasvoi muuta teollisuutta. Teollisen kasvun myötä kaupunkiin saapui myös suuri joukko maahanmuuttajia. Teollisuus kukoisti lähiseudun rikkaiden hiiliesiintymien avulla. Scrtanton tunnettiinkin maailman antrasiittipääkaupunkina. 1900-luvun alkupuolella suurin osa Yhdysvaltojen antrasiitista louhittiin Scrantonin alueelta. Antrasiitin kysyntä laski huomattavasti toisen maailmansodan jälkeen. Seuranneiden taloudellisten ongelmien ratkaisemiseksi tehtiin niin sanottu Scranton Plan -suunnitelma teollisuuden monimuotoistamiseksi. Suunnitelma ei ollut täysi menestys, mutta sitä käytettiin sittemmin mallina muiden saman tyyppisten teollisuuskaupunkien ongelmien ratkaisemiseksi. 1990-luvulla kaupunki paini edelleen taloudellisten ongelmien kanssa ja velkaantuminen oli miltei johtaa maksukyvyttömyyteen. Pennsylvanian osavaltio puuttui lopulta kaupungin tilanteeseen eri kehitysprojektein, jotka helpottivat kaupungin tilannetta.


title: Scranton

text: Perinteisesti Scrantonin talouden kulmakiven muodostaneen teollisuuden merkitys on vähentynyt. Sen metropolialueella toimii kuitenkin edelleen suuria teollisuusalan yrityksiä ja niistä monet Keyser Valley Industrial Park -teollisuuspuistossa Scrantonissa. Suurimmat kaupungin teollisuuden alat ovat elektroniikka- ja metalliteollisuus. Kaupungissa on myös julkaisutoimintaa ja se on tärkeä liikenteen keskus. Suuria työnantajia kaupungissa ovat myös koulutus ja terveydenhoito.


title: Scranton

text: Kotitalouksien keskimääräiset vuosittaiset ansiot Scrantonissa aikavälillä 2012–2016 olivat 38 232 Yhdysvaltain dollaria ja henkilöä kohden 20 447 dollaria. 23,1 % väestöstä eli köyhyysrajan alapuolella.


title: Scranton

text: Scrantonin asukasluku oli vuoden 2010 väestönlaskennan mukaan 76 089 ja vuoden 2017 arvion mukaan 77 605. Suuremman metropolialueen asukasluku oli vuonna 2010 563 631. Kaupungin asukkaista 85 % oli taustaltaan valkoisia (latinot pois lukien 75,1 %), 6,8 % afroamerikkalaisia, 0,2 % intiaaneja, 12,6 % latinoja mistä tahansa rodusta ja 4,3 % aasialaisia. 16,3 % kaupungin asukkaista puhui kotonaan jotakin muuta kieltä kuin englantia ja 9,9 % kaupungin asukkaista oli syntynyt ulkomailla.


title: Signs of Infinite Power

text: Signs of Infinite Power on kalifornialaisen Fu Manchu -yhtyeen vuonna 2009 julkaistu kymmenes studioalbumi. Sen julkaisupäivä oli 20. lokakuuta 2009.


title: Amitriptyliini

text: Amitriptyliini on trisyklinen masennuslääke, jonka kemiallinen nimi on "dibentsosykloheptadieeni". Lääkkeen toi markkinoille lääkeyhtymä Merck tuotenimellä "Elavil "vuonna 1961. Vähäisinä annoksina (n. 30-50 mg/vrk) amitriptyliiniä käytetään kipukynnyksen nostamiseen.


title: Amitriptyliini

text: Suomessa amitriptyliinia on ollut saatavilla seuraavilla valmistenimillä: "Amitriptylin", "Laroxyl", "Saroten" ja "Tryptizol". Kotimainen lääkealan yritys Orion Pharma valmistaa edelleen tuotetta nimellä "Triptyl".


title: Amitriptyliini

text: Amitriptyliinille tunnetaan paljon vasta-aiheita ja lääkkeen käytön estäviä muita sairauksia. Samanaikaista MAOI-lääkkeellä tehtävää lääkitystä ei saa olla, sillä siinä on serotoniinioireyhtymän riski. Varoaika on lääkelajista toiseen vaihdettaessa 14 vrk eli 2 vk. Muita tämän lääkkeen käytön estäviä tekijöitä ovat glaukooma, epilepsia, sydämen toiminnan häiriöt, raskaus (ensimmäiset 3 kk), eturauhasen liikakasvu sekä virtsaumpi.


title: Amitriptyliini

text: Amitriptyliinia voidaan käyttää kivun hoidossa annostuksella 25–75 mg/vrk, unettomuuteen annostukset ovat pienempiä. Masennuksen lääkityshoidolla annostus liikkuu tavanomaisesti alueella 75–200 mg/vrk. Ylärajaa ei saa ylittää missään tapauksessa, sillä lääke on sydäntoksinen.


title: Amitriptyliini

text: Geneettiset ominaisuudet vaikuttavat amitriptyliinin imeytyvyyteen maksan entsyymien CYP2D6 ja CYP2C19 kautta. Farmakogeneettisen testin avulla selvitetään potilaan yksilöllinen entsyymiaktiivisuus, mikä vaikuttaa lääkehoidon tehoon ja turvallisuuteen.


title: Amitriptyliini

text: Amitriptyliini omaa kardiovaskulaarisia, eli sydämeen ja verisuonistoon kohdistuvia, vaikutuksia runsain määrin yliannosteltuna. Lääkkeen terapeuttinen indeksi on suhteellisen kapea: viisinkertainen maksimaalinen päiväannos (5x200=1 000 mg) saattaa olla jo tappava. Muu samansuuntainen (kuten antikolinerginen) lääkitys saattaa kasvattaa myrkytysvaikutusta.


title: Amitriptyliini

text: Amitriptyliinistä on kehitelty kaksi yhdistelmälääkeversiota. Näillä on voimistunut anksiolyyttis-sedatiivinen hoitovaikutus. Yhdistelmälääkkeistä toiseen on yhdistetty klooridiatsepoksidi, joka on bentsodiatsepiini, ja toiseen perfenatsiini, joka on 1. polven tyypillinen neurolepti. Kauppanimiä ovat "Klotriptyl", "Limbitrol" (amitriptyliini + klooridiatsepoksidi) sekä "Pertriptyl" (amitriptyliini + perfenatsiini).


title: Amitriptyliini

text: Amitriptyliinin syljeneritystä vähentävät ja verenkiertoa heikentävät vaikutukset lisäävät hammasvaurioiden riskiä. Trisyklisistä masennuslääkkeistä näyttää amitriptyliini aiheuttavan eniten ja useimmiten sydämeen kohdistuvia haittavaikutuksia. Sydämeen kohdistuvien mahdollisten toksisten vaikutusten johdosta amitriptyliiniä pitäisikin välttää sydänpotilaitten kohdalla. Amitriptyliini vähentää myös verihiutaleiden määrää.


title: Amitriptyliini

text: Muut haittavaikutukset ovat yleensä luonteeltaan antikolinergisiä. Amitriptyliini saattaa huonontaa muistitoimintoja. Amitriptyliinin yliannostus (yli 1 000 mg kerta-annostuksena) voi johtaa kuolemaan. Yleensä ei käytetä rinnakkaisesti samanaikaisia masennuslääkityksiä, koska näiden vaikutukset ja haittavaikutukset voivat voimistua. Erityisesti MAO-estäjät ovat täysin vasta-aiheisia, koska tällöin saattaisi kehittyä jopa hengenvaarallinen tila, jota kutsutaan serotoniinisyndroomaksi.


title: The Cave

text: The Cave on elektro/hip hop -yhtye Ceebrolisticsista tutun Pijallin ensimmäinen sooloalbumi. Albumi julkaistiin vuonna 1999 ja sen on tuottanut kokonaan Mörkö.


title: Tiangong

text: Tiangong (天宫一号, ) on Kiinan suunnittelema sarja avaruusasemia. Ensimmäinen kiinalainen avaruusasema, Tiangong 1, laukaistiin avaruuteen 30. syyskuuta 2011 ja toinen Tiangong 2 15. syyskuuta 2016.


title: Tiangong

text: Tiangong 1 on kiinalainen pienoisavaruusasema, joka laukaistiin avaruuteen 29. syyskuuta 2011. Kiinan avaruushallinnon mukaan se on noin 8000 kg painava avaruuslaboratorio, johon suunnitteilla olevat Shenzhou 8, Shenzhou 9 ja Shenzhou 10 -avaruusalukset telakoituvat. Aluksen toiminta-aika on noin kaksi vuotta.


title: Tiangong

text: Avaruusasemaan kuuluu kaksi tieteellistä teleskooppia.


title: Tiangong

text: Ensimmäisen avaruusaseman kanssa miehitetyn telakoinnin tehnyt Shenzhou 9 -avaruusalus laukaistiin avaruuteen 16. kesäkuuta 2012.


title: Tiangong

text: On arvioitu, että aseman hallinta on menetetty ja se tulee putoamaan hallitsemattomasti Maahan. Normaalisti vastaavat kappaleet poistetaan kiertoradalta hallitusti haluttuna aikana ja halutulle alueelle. Syyskuussa 2016 Kiinan viranomaiset vahvistivat ainoastaan, että asema putoaa Maahan vuoden 2017 loppupuolella aikaa tai paikkaa tarkemmin määrittelemättä.


title: Tiangong

text: Asema putosi lopulta 2. huhtikuuta 2018 eteläiselle tyynenmerelle päin, mutta se paloi suurimmilta osin ilmakehässä tullessaan maata kohti. Kiinan viranomaisten mukaan Tiangong-1-avaruusasema saapui Maan ilmakehään varttia yli kolme maanantaiaamuna Suomen aikaa.


title: Tiangong

text: Tiangong 2 laukaistiin avaruuteen 15. syyskuuta 2016. Laukaisu tehtiin Jiuquanin avaruuskeskuksesta Pitkä marssi 2F kantoraketilla. Ensimmäinen miehistö asemalle laukaistiin asemalle 17. lokakuuta Shenzhou-11 -lennolla. Paluu on määrä olla marraskuun 20. päivänä. Asemalta vapautettiin pieni Banxing-2, jolla muiden muassa kuvattiin asemaa ulkopuolelta ja harjoitellaan muodostelmalentoa aseman kanssa. Tällä valmistaudutaan muiden muassa automaattisen rahtialuksen käyttöönottoon.


title: Tiangong

text: Yhdestä moduulista koostuva asema on 14,5 metriä pitkä ja on massaltaan 8,5 tonnia.


title: Tiangong

text: Tiangong 3 on Kiinan suunnittelema kolmas avaruusasema.


title: Bill White (poliitikko)

text: William Howard ”Bill” White (s. 16. kesäkuuta 1954) on yhdysvaltalainen demokraattipuolueen poliitikko, joka toimi Houstonin kaupungin pormestarina vuosina 2004–2010. Hänen seuraajansa pormestarina oli Annise Parker.


title: Electrosexual

text: Electrosexual on ranskalainen elektronisen musiikin -artisti Pariisista. Tuottajana, DJ:nä ja ohjaajana tunnettu Electrosexual on työskennellyt muun muassa Peachesin, Robots in Disguisen, SSIONin sekä Lesbians on Ecstacyn kanssa. Androgyyni muusikko yhdistää analogista retro-elektroa rosoiseen bassoon ja rumpukoneisiin.


title: Electrosexual

text: Scream Club ja Electrosexual ovat tehneet yhteistyönä kaksi EP:tä: "Fine as Fuck" (2006) ja hiljaittain julkaistu "Break You Nice" (2010), jossa vierailee Yo Majesty!sta tuttu Shunda K. Electrosexual on myös tuottanut ja esiintynyt Scream Clubin levyllä "Life of a Heartbreaker" (2006) ja tuottaa yhtyeen neljättä levyä nimeltään "Screaming & Crying", joka julkaistaan myöhemmin tänä vuonna.


title: Seiska (jalkapallo)

text: Seiska on Suomen jalkapalloilun kahdeksanneksi korkein sarjataso. Seiskassa peliaika on 2×30 minuuttia Helsingin piirissä ja 2×40 minuuttia Tampereen piirissä. Sarjaa pelataan Helsingin, Tampereen ja Keski-Pohjanmaan piireissä.


title: Peter Albäck

text: Peter Albäck (s. 1955 Teerijärvi) on suomalainen poliitikko ja Suomen Keskustan ruotsinkielisen piirin puheenjohtaja sen perustamisesta, vuodesta 2008 lähtien. Albäck valittiin yksimielisesti jatkamaan puolueensa ruotsinkielisen piirin puheenjohtajana lokakuussa 2009. Hän toimii myös kotikuntansa Kruunupyyn kunnanvaltuutettuna ja kunnanhallituksen jäsenenä. Siviiliammatiltaan hän on kasvihuoneviljelijä.


title: Peter Albäck

text: Syksyllä 2008 mediatalo HSS Media sulki Albäckin kaksi blogia. Toisessa blogissaan Albäck esiintyi salanimellä 27-vuotiaana oikeustieteen opiskelijana, joka kirjoitti positiiviseen sävyyn Albäckin ajamasta politiikasta. HSS Median mukaan Albäck esitti blogissaan "yksityishenkilöitä koskevia lain vastaisia lausuntoja".


title: Peter Albäck

text: Tammikuussa 2010 puoluetoveri Helena Tornberg teki rikosilmoituksen Albäckin kirjoittamasta kommentista Tornbergin blogiin. Tornbergin mukaan Albäck oli syyttä sotkennut hänet Pietarsaaren seudulla vellovaan pedofiiliskandaaliin väittämällä Tornbergin olleen tietoinen tapahtumista ja hyväksyneen toiminnan. Nämä väitteet Tornberg kiisti ja vaati Albäckin eroa ruotsinkielisen piirin puheenjohtajan paikalta.


title: Peter Albäck

text:
Peter Albäck katsoi esittäneensä "poliittista kritiikkiä". Poliisin mukaan Albäck ei ollut rikkonut lakia. Tämän jälkeen tammikuun lopussa kokkolalainen poliitikko Anders Nyberg teki myös rikosilmoituksen Albäckin blogikirjoittelusta. Albäck väitti kirjoituksessaan Nybergin "harrastaneen anaaliseksiä uskonveljiensä kanssa. Nyberg ei ymmärtänyt miksi Albäck oli halunnut mustamaalata häntä.
Keskustan puheenjohtaja, pääministeri Matti Vanhanen ilmaisi tyytymättömyytensä ruotsinkielisen piirin toimintaan vielä saman tammikuun lopussa. Vanhasen mukaan puoluesihteeri Jarmo Korhonen oli ottanut yhteyttä piiriin ja toivonut "normaalia käyttäytymistä".


title: Peter Albäck

text: RKP:n puheenjohtaja, kulttuuriministeri Stefan Wallin syytti keväällä 2009 Albäckiä valehtelusta. Albäckin mukaan Wallin ja pääministeri Matti Vanhanen olivat sopineet lehmänkaupoilla, että äänikynnys eduskuntavaaleissa lasketaan RKP:tä tyydyttävälle tasolle, jos RKP luopuu Kokkolan vaatimisesta etelään aluehallinnon uudistamishankkeessa. Vanhasen poliittinen erityisavustaja Jukka Ihanus tyrmäsi myöhemmin väitteen.


title: Peter Albäck

text: Suomenmaan kolumnissaan Albäck on vaatinut, että suomenruotsalaiset eivät vaatisi ruotsinkielistä palvelua vedoten perustuslakiin, koska tämä vain ärsyttää valtaväestöä. Albäckin mukaan ruotsinkielisen vähemmistön täytyy luoda parempi kuva itsestään valtaväestön keskuudessa Suomessa, jotta asenne ruotsiin toisena kotimaisena kielenä säilyisi positiivisena.


title: Dimitri from Paris

text: Dimitri from Paris (oik. Dimitris Yerasimos, s. 1. lokakuuta 1963) on turkkilaissyntyinen Ranskan-kreikkalainen DJ ja musiikkituottaja.


title: Dimitri from Paris

text: Vastoin taiteilijanimeään, Dimitri syntyi Istanbulissa, Turkissa 1. lokakuuta 1963. Hänen molemmat vanhempansa olivat kreikkalaisia. Perhe muutti myöhemmin Pariisiin, jossa Dimitri alkoi käyttää DJ-laitteita.


title: Dimitri from Paris

text: Dimitri aloitti DJ:nä ranskalaisella Radio 7:lla, mutta päätyi lopulta Radio NRJ:lle, vuonna 1986. Dimitri julkaisi myös kaksi EP:tä. Toisen vuonna 1993 ja toisen 1994. Dimitri oli myös mukana Yellow Productionsin kokoelma-albumilla. Hän on myös julkaissut kaksi studioalbumia.


title: HSS Media

text: HSS Media Ab on mediakonserni, joka julkaisee Vasabladetia, Österbottens Tidningiä ja Syd-Österbottenia. HSS Median omistaa Harry Schaumanin Säätiö. HSS Median toimitusjohtaja on Håkan Anttila.


title: Corrosion of Conformity

text: Corrosion of Conformity (tunnetaan myös C.O.C.) on vuonna 1982 perustettu yhdysvaltalainen hardcore punk- ja heavy metal -yhtye Raleighista, Pohjois-Carolinasta.


title: Corrosion of Conformity

text: Corrosion of Conformityn perustivat Raleighin kaupungissa Pohjois-Carolinassa basisti ja laulaja Mike Dean, kitaristi Woody Weatherman ja rumpali Reed Mullin. Hardcore punk -painotteinen debyyttialbumi "Eye for an Eye" julkaistin vuonna 1984. Tämä oli ainut albumi, jolla oli mukana laulaja Eric Eycke. Eycken lähdettyä C.O.C. jatkoi triona Deanin ja Mullinin jaettua laulu-osuudet seuraavalla albumilla "Animosity" vuonna 1985. Seuraavalle julkaisulleen vuonna 1987 yhtye värväsi laulajakseen Simon Bob Sinisterin, ja tulos oli "Technocracy"-EP. EP jatkoi yhtyeen thrash-vaikutteista musisointia ja laulu oli aiempaa puhtaampaa.


title: Corrosion of Conformity

text: Mike Dean ja Simon Bob Sinister lähtivät yhtyeestä vuonna 1987, jolloin COC:n jatko oli epävarmaa. Jäljelle jääneet jäsenet kokosivat uuden kokoonpanon muutaman vuoden päästä ja etsivät uutta laulajaa. He laittoivat jopa Flipside Fanzineen ilmoituksen, jossa etsivät James Hetfieldin tai Ozzy Osbournen tyylistä laulajaa kehittääkseen metallisoundiaan. Samoihin aikoihin Caroline Records julkaisi joitakin vanhoja kappaleita, joissa Mike lauloi, nimellä "Six Songs With Mike Singing" EP.


title: Corrosion of Conformity

text: Suuren etsinnän jälkeen laulajaksi tuli Karl Agell, basistiksi Phil Swisher ja toiseksi kitaristiksi Pepper Keenan. COC alkoi siirtyä paljon suoraviivaisempaan heavy metal -soundiin, ja vuoden 1991 "Blind"-albumilla yhtye olikin jo heavy metal -yhtye. Albumi sai hieman valtavirta -huomiota ja "Vote With A Bullet" sai soittoaikaa MTV:llä. Albumi on myynyt noin 250 000 kappaletta Yhdysvalloissa.


title: Corrosion of Conformity

text: Vuonna 1993 Agell ja Swisher lähtivät yhtyeestä ja perustivat yhtyeen nimeltä Leadfoot. Mike Dean palasi yhtyeeseen ja Keenanista tuli laulaja. COC solmi sopimuksen Columbia Recordsin kanssa ja julkaisi seuraavana vuonna albumin "Deliverance". Musiikki siirtyi kohti Southern metallia. "Deliverancesta" tuli yhtyeen myydyin albumi "Albatross" ja "Clean My Wounds" -singelejen ansiota. Vuonna 2005 albumia oli myyty Yhdysvalloissa hieman yli 440 000 kappaletta.


title: Corrosion of Conformity

text: "Wiseblood" julkaistiin lokakuussa 1996. Albumi ei myynyt yhtä hyvin kuin edeltäjänsä, mutta "Drowning In A Daydream" sai Grammy-ehdokkuuden "parhaan metalliesityksen" kategoriassa vuonna 1998.


title: Corrosion of Conformity

text: Pian Wisebloodin julkaisun jälkeen Columbia päätti levytyssopimuksen ja bändi siirtyi Sanctuarylle. COC julkaisi uudelle levy-yhtiölle viidennen albuminsa "America's Volume Dealer" marraskuussa 2000. Albumi oli edellistä albumia isompi floppi eikä yltänyt edes Billboard 200 -listalle. "Congratulations Songista" tuli kuitenkin Top 30 -hitti. Mullin jätti yhtyeen vuonna 2001, minkä jälkeen yhtye on työskennellyt rumpaleinaan muun muassa Jimmy Bower, Merritt Partridge, Stanton Moore ja Jason Patterson.


title: Corrosion of Conformity

text: "In the Arms of God" julkaistiin huhtikuussa 2005, ja se sai kriitikoilta paljon arvostusta. Albumi myi edeltäjäänsä paremmin debytoiden sijalla 108 Billboardin Top 200:ssa. Tämä saavutettiin ilman radiohittiä albumilta. kappaleeseen "Stonebreaker" tehtiin musiikkivideo joka sai soittoaikaa MTV:n Headbanger's Ballissa. Yhtye vietti loppuvuoden kiertämällä Pohjois-Amerikkaa. He olivat avausartistina Motörheadille ja Disturbedille sekä pääesintyjänä Crowbarin, Alabama Thunderpussyn, Fu Manchun ja Danko Jonesin avatessa. Syys-lokakuulle aiottu Euroopan-kiertue peruuntui hurrikaani Katrinan riehuessa Keenanin kotikaupungissa New Orleansissa. COC oli toisena pääesintyjänä Clutchin ohella Ison-Britannian kiertueella tammikuussa 2006.


title: Corrosion of Conformity

text: Vuodesta 2007 alkaen Corrosion of Conformity oli tauolla, kun Pepper kiersi ja levytti Downin kanssa. Maaliskuusta 2009 lähtien Karl Agell ja Reed Mullin ovat kiertäneet Jerry Barrettin, Scott Littlen ja Jason Browningin kanssa nimellä "COC-Blind" esittäen "Blind"-albumin materiaalia. Puhetta on ollut, että COC-Blind nauhoittaisi uutta materiaalia. Reed Mullin, Mike Dean ja Jason Browning ovat kiertäneet uuden Righteous Fool -nimisen yhtyeen kanssa.


title: Antoine Clamaran

text: Antoine Clamaran (s. 18. marraskuuta 1964 Villeurbanne, Ranska) on ranskalainen house DJ, musiikkituottaja ja remixaaja.


title: Laurent Garnier

text: Laurent Garnier (s. 1. helmikuuta 1966 Boulogne-Billancourt, Pariisi) on ranskalainen tekno -artisti, DJ ja musiikkituottaja.


title: Laurent Garnier

text: 1970-luvulla Laurent ja hänen veljensä olivat innostuneita konemusiikista. Laurent asui tuolloin perheineen Pariisissa. Laurent piti paljon myös diskomusiikista, reggaesta, funkista ja punkista. 16-vuotiaana Laurent alkoi miksata kappaleita.


title: Laurent Garnier

text: Vuonna 1984 Laurent työskenteli tarjoilijana Ranskan suurlähetystössä, Lontoossa. Hän asui Lontoossa puolitoista vuotta, minkä jälkeen muutti Manchesteriin. Englannissa asuessaan Laurent sai vaikutteita paikallisesta house-musiikista.


title: Sappitieatresia

text: Sappitieatresia eli biliaarinen atresia on vakava synnynnäinen sairaus, maksan ulkoisten sappiteiden kehityshäiriö. Sen pääoireena on keltaisuus, joka pahenee eikä korjaannu, kuten tavanomainen vastasyntyneen keltaisuus. Osalla potilaista tautiin liittyy myös muita vaivoja, kuten suoliston poikkeavuus. Sairaus on harvinainen, eikä sen syytä tiedetä. Vuosittain Suomessa syntyy 2–5 lasta, joilla sairaus on.


title: Sappitieatresia

text: Hoitamattomana sairaus on tappava. Sairaalle lapselle tehdään Kasai-leikkaus. Siinä sairaus yritetään hoitaa poistamalla sairaat sappitiet ja rakentamalla yhteys maksasta suoleen. Yleensä tämä hoito ei kuitenkaan riitä, koska vain viidennes toipuu taudistaan sen myötä kokonaan. Sikiöajan sapen erityksen häiriö on aiheuttanut vahinkoa myös maksan sisäisille sappiteille, eikä Kasai-leikkaus korjaa niiden ongelmaa.


title: Sappitieatresia

text: Jos Kasai-leikkaus ei tehoa, alkaa lapselle kehittyä vaikea maksavaurio. Kirroosin edetessä ainoa mahdollinen hoitomuoto on maksansiirto. Sappitieatresia onkin lasten maksansiirron johtava syy. Jos leikkauksesta ei ole mitään apua, tehdään elinsiirto piakkoin, alle vuoden iässä. Jos leikkaus on auttanut vain osittain, tehdään maksansiirto yleensä myöhemmin lapsuusaikana.


title: Franklin Chang-Diaz

text: Franklin Ramón Chang-Díaz (s. 5. huhtikuuta 1950) on entinen costaricalais-yhdysvaltalainen astronautti ja seitsemän avaruussukkulalennon veteraani. Hänellä on avaruuslentojen lukumäärän ennätys yhdessa Jerry L. Rossin kanssa. Hän oli yksi ensimmäisistä latinotaustaisista avaruudessa.


title: Franklin Chang-Diaz

text: Chang-Diaz syntyi San Joséssa, Costa Ricassa. Hänen Costa Ricassa syntyneistä vanhemmistaan isällä on kiinalaiset sukujuuret ja äidillä espanjalaiset. Chang-Diaz muutti Yhdysvaltoihin opintojen vuoksi. Hänellä on University of Connecticutista koneenrakennuksen alempi korkeakoulututkinto vuodelta 1973 ja tohtorintutkinto sovelletusta plasmafysiikasta MIT:stä vuodelta 1977. MIT:ssä hän tutki ydinfuusiota ja plasmaan perustuvaa raketin työntövoimaa.


title: Franklin Chang-Diaz

text:
Chang-Diaz on naimisissa louisianalaisen Peggy Marguerite Doncasterin kanssa. Heillä on neljä lasta. Chang-Diazin tytär Sonia Chang-Díaz on valittu Massachusettsin osavaltiosenaattiin.
Vuonna 1980 NASA valitsi hänet astronauttikoulutukseen. Hän lensi ensimmäistä kertaa avaruussukkulalennolla STS-61-C vuonna 1986. Seuraavaksi hän osallistui avaruussukkulalennoille STS-34 (1989), STS-46 (1992), STS-60 (1994), STS-75 (1996), STS-91 (1998) ja STS-111 (2002). Lennolla STS-111 hän osallistui kolmelle avaruuskävelylle Philippe Perrinin kanssa osana Kansainvälisen avaruusaseman kokoonpanotyötä. Hän toimi myös Advanced Space Propulsion Laboratoryn johtajana Johnsonin avaruuskeskuksessa vuodesta 1993 vuoteen 2005. Chang-Diaz jäi eläkkeelle NASAsta vuonna 2005.


title: Franklin Chang-Diaz

text: Chang-Diaz toimii dosenttina Ricen yliopistossa ja Houstonin yliopistossa. Hän loi VASIMR-rakettimoottorin, mitä kehittää hänen yrityksensä "Ad Astra Rocket Company". VASIMR voi teoriassa kuljettaa raketin Marsiin 39 päivässä. Hänet on synnyinmaassaan Costa Ricassa palkittu urastaan ja tieteellisistä saavutuksistaan useilla eri tavoilla, muun muassa nimitetty kunniakansalaiseksi. Latinalaisen Amerikan nimeämiskäytännön mukaisesti hänet tunnetaan tyypillisesti nimellä Franklin Chang.


title: Farberin tauti

text: Farberin tauti on vakava ja harvinainen lysosomaalinen kertymäsairaus. Se johtuu happaman keramidaasin puutteesta. Parantavaa hoitoa sairauteen ei tunneta. Yleensä tautia sairastava lapsi menehtyy parissa vuodessa. Sairauden lievemmän muodon kanssa voi kuitenkin elää kauemmin. Sairaus periytyy autosomissa resessiivisesti.


title: Farberin tauti

text: Farberin taudin mahdollisia oireita ovat muiden muassa turvonneet nivelet, turvonneet imusolmukkeet, äänen käheys, kirsikkaläiskät, nielemisvaikeudet, hepatosplenomegalia, hengitysvaikeudet, neurologiset oireet ja maksavaurio.


title: Miitta-täti

text: Miitta-täti on Filmiteollisuuden tuottama suomalainen televisiosarja. Sarja on komedienne Miitta Sorvalin tähdittämä viihdeohjelma, jossa Sorvali esittää itseoppinutta terapeuttia Miitta Ala-Kapee Peenish-Gulligseen'ia, joka hoitaa julkisuuden henkilöitä vastaanotollaan. Miitta-tädin lisäksi sarjassa nähdään laaja katsaus muita roolihahmoja ja suorasukaista huumoria. Miitta-tädin terapiassa tavataan muun muassa Simo Frangén, Johanna Tukiainen, Mikael Jungner, Teuvo Loman, Tommy Hellsten ja Krisse Salminen.


title: Retkikunta 7

text: Retkikunta 7 () oli Kansainvälisen avaruusaseman (ISS) 7. miehistö.


title: Retkikunta 7

text: Avaruussukkula Columbian onnettomuuden vuoksi kaksihenkinen retkikunta lähti lennolle Baikonurin kosmodromilta Kazakstanista 26. huhtikuuta 2003 lennolla Sojuz TMA-2. Malentšenko ja Lu olivat aikaisemmin osallistuneet avaruussukkulalennolle STS-106 ja tehneet sen aikana yhteisen avaruuskävelyn. Retkikunta palasi Maahan Sojuz TMA-2:lla yhdessä ESAn astronautti Pedro Duquen kanssa 28. lokakuuta 2003.


title: Retkikunta 7

text: 15. lokakuuta 2003 miehistölle ilmoitettiin Houstonin lennonvalvonnasta kiinalaisten laukaisseen Shenzhou 5 -avaruusaluksen mukanaan ensimmäinen kiinalainen avaruuslentäjä, taikonautti Yang Liwei. Retkikunnan miehistö onnitteli kiinalaisia heidän saavutuksestaan.


title: Retkikunta 7

text: Retkikunnan miehistö ei suorittanut lennolla avaruuskävelyä.


title: Lyhyt elokuva tappamisesta

text: Lyhyt elokuva tappamisesta ("Krótki film o zabijaniu") on Krzysztof Kieślowskin vuonna 1988 valmistunut elokuva, joka oli alkujaan viides osa "Älä tapa" hänen Puolan televisiolle toteuttamaansa "Kymmenen käskyä" -sarjaa. Rahoitussyistä siitä leikattiin tämä pitempi versio, joka sai nimen "Lyhyt elokuva tappamista". Varsovaan sijoittuva teos rinnastaa yhteiskunnan langettaman kuolemanrangaistuksen ja yksilöiden tekemät henkirikokset.


title: Lyhyt elokuva tappamisesta

text: Väkivaltaa brutaalisti esittävä elokuva herätti Puolassa runsaasti keskustelua ja vaikutti siihen, että kuolemanrangaistus poistettiin lainsäädännöstä. Käsikirjoituksen teki yhdessä Kieślowskin kanssa puolalainen juristi, käsikirjoittaja Krzysztof Piesiewicz. Heidän yhteistyönsä oli alkanut vuonna 1984 valmistuneella elokuvalla "Ei loppua".


title: Retkikunta 8

text: Retkikunta 8 () oli Kansainvälisen avaruusaseman (ISS) 8. miehistö.


title: Retkikunta 8

text: Retkikunnan komentaja Michael Foale ja lentoinsinööri Aleksandr Kaleri sekä ESAn astronautti Pedro Duque laukaistiin ISS:lle 18. lokakuuta 2003 lennolla Sojuz TMA-3.


title: Retkikunta 8

text: Foale ja Kaleri suorittivat 27. helmikuuta 2004 ensimmäisen kahden hengen ISS:n miehistön suorittaman avaruuskävelyn. Aikaisemmista ISS:n avaruuskävelyistä poiketen avaruusaseman sisällä ei ollut ketään avaruuskävelyn aikana. Avaruuskävely kesti 3 tuntia 55 minuuttia. Kyseessä oli 27. avaruusasemalta suoritettu avaruuskävely ja kaiken kaikkiaan 52. ISS:n kokoonpanoon, toimintaan tai huoltoon liittynyt avaruuskävely. Se suoritettiin Pirs-telakointimoduulista venäläisillä Orlan-avaruuspuvuilla. Avaruuskävely jouduttiin keskeyttämään ennenaikaisesti Kalerin avaruuspuvun jäähdytysjärjestelmän rikkoontumisen vuoksi.


title: Retkikunta 8

text: Foale ja Kaleri palasivat Maahan lennolla Sojuz TMA-3 30. huhtikuuta 2004 ESAn astronautti André Kuipersin kanssa, joka oli saapunut yhdessä Retkikunta 9:n miehistön kanssa lennolla Sojuz TMA-4 yhdeksän päivää aikaisemmin.


title: Siluettiammunta

text: Siluettiammunta on ammuntaurheilun laji. Siluettiammunnassa ammutaan metallisiin eläinkuvioisiin maalitauluihin. Pisteen saa kun kuva kaatuu. Suorituksen aikana kilpailija ampuu neljälle matkalle ja joutuu säätämään tähtäimensä etäisyyden mukaan, mikä tuo lisävaikeutta.


title: Siluettiammunta

text: Ensimmäinen virallinen metallikuvakilpailu käytiin Méxicossa 1948. Nykyiset kuvat ovat 1960-luvulta lähtien kana, sika, kalkkuna ja pässi. Suomessa pidettiin ensimmäinen metallikuvakilpailu 1983, jolloin siitä tuli virallinen laji. ja ensimmäinen virallinen kilpailu järjestettiin 1985 Särkisalmella. Harrastajia Suomessa on noin 1 000 ampujaa, joista 200 aktiiviharrastajia.


title: Siluettiammunta

text: Lajin kansainvälinen järjestö on Kansainvälinen Siluettiampujien Liitto IMSSU eli International Metallic Silhouette Shooting Union.


title: Richard Denning

text: Richard Denning oik. Ludwig Albert Heindrich Denninger Jnr (17. maaliskuuta 1914 Poughkeepsie, New York – 11. lokakuuta 1998 Escondido, Kalifornia) oli yhdysvaltalainen näyttelijä.


title: Richard Denning

text: Denningin ensimmäinen elokuva oli vuonna 1937 valmistunut "Tytön ja laivaston puolesta". Vuosina 1937–1942 hän esiintyi pienissä rooleissa yli 50 elokuvassa. Yhdysvaltain liityttyä sotaan, Denning palveli laivastossa. Hän avioitui 1942 kauhuelokuvarooleistaan tunnetun näyttelijän Evelyn Ankersin kanssa. Kotiuduttuaan laivastosta Denning ei heti saanut näyttelijäntöitä, joten hän elätti itsensä hummerinkalastajana. Vuonna 1948 hän sai roolin Lucille Ballin vastanäyttelijänä radion suosikkikomediassa "My Favorite Husband". Elokuvarooleja hänellä oli lähinnä B-elokuvissa tai sivurooleissa suuremmissa tuotannoissa, kuten elokuvassa "Unohtumaton rakkaus" vuonna 1957. Denning esiintyi myös useissa kauhuelokuvissa, kuten "Mustan laguunin hirviö" (1954) ja "Day the World Ended" (1956). 1960-luvun alkupuolella Denning vetäytyi elokuvista ja muutti Havaijille. Vuonna 1968 hänet kiinnitettiin kuvernöörin rooliin poliisisarjassa "Hawaii Five-O", jossa hän näytteli sarjan päättymisen 1980 saakka.


title: Richard Denning

text: Richard Denning on saanut tähden Hollywood Walk of Famelle.


title: Jeremy Hardy

text: Jeremy James Hardy (17. heinäkuuta 1961 Farnborough, Iso-Britannia – 1. helmikuuta 2019) oli brittiläinen koomikko.


title: Jeremy Hardy

text: Stand up -esiintymisten lisäksi hän isännöi radio-ja televisiosarjoja, ja kuului muun muassa radiovisailujen "The News Quiz", "Just a Minute" ja "I'm Sorry I Haven't a Clue" vakiovieraisiin. Näiden lisäksi hänet tunnettiin "Jeremy Hardy Speaks to the Nation" radiomonologeista.


title: Jeremy Hardy

text: Hardy tunnettiin suorasukaisista vasemmistolaisista kommenteista. Hän mm. kutsui kuninkaallisia parasiiteiksi Just a Minute ohjelman nauhoituksissa ja kehoitti ampumaan niskalaukauksen BNP:tä äänestäville.


title: Jeremy Hardy

text: Jeremy Hardy kuoli syöpään 1. helmikuuta 2019.


title: Itsekriminointisuoja

text: Itsekriminointisuoja eli myötävaikuttamattomuusperiaate on rikoksesta epäillyn tai syytteessä olevan suojaksi tarkoitettu käytäntö, joka tarkoittaa, että häntä ei saa pakottaa eikä painostaa omalla toiminnallaan edistämään syyllisyytensä selvittämistä. Toisin sanoen ihmisoikeussopimukset takaavat, ettei ihmisen tarvitse todistaa itseään vastaan. Käytännön tarkoituksena on suojata syytettyä tai epäiltyä viranomaisen pakottamista vastaan. Käytännössä suoja vaikuttaa jo ennen kuin henkilö on virallisesti epäiltynä tai syytettynä. Ketään ei voida siis rangaista siitä, ettei ole aktiivisesti edesauttanut joutumistaan epäillyksi tai syytetyksi.


title: Itsekriminointisuoja

text: Suoja koskee vain aktiivista toimimista. Itsekriminointisuoja ei vaikuta siihen, että henkilön tulee passiivisesti alistua siihen, että viranomaiset hankkivat näyttöä häntä vastaan. Tämä tarkoittaa muun muassa alistumista erilaisiin tutkimuksiin esimerkiksi DNA-näytteen tai sormenjälkien ottamiseksi. Kuitenkaan autoilijan kieltäytyminen poliisin puhalluskokeesta ei ole rangaistavaa. On epäselvää, voiko se kuitenkin olla niskoittelua poliisia vastaan.


title: Itsekriminointisuoja

text: Suomessa korkein oikeus on vuonna 2012 antanut ratkaisun, jonka jälkeen avustajan käytöstä ja sen vaikutuksista on yhä kattavammin kerrottava henkilölle, jota epäillään rikoksesta.


title: Itsekriminointisuoja

text: Itsekriminointisuojan käsite on peräisin kanonisesta oikeudesta 1100-luvulta, jolloin katolisen kirkon oikeusoppineet kehittivät suojaa koskevan opin. Sen mukaan rikoksesta syytetyllä ei ollut velvollisuutta auttaa itsensä tuomitsemisessa. Hän ei ollut velvollinen luovuttamaan tuomioistuimelle asiakirjoja, joita voitiin käyttää häntä vastaan, eikä hänen tarvinnut nimetä itseään vastaan puhuvia todistajia. Näytön hankkiminen jäi näin ollen syyttäjän tehtäväksi.


title: Itsekriminointisuoja

text: Kirkon oikeusoppineet loivat opillaan syytetylle tietyn oikeusturvan takaavan oikeudenkäyntimenettelyn, johon liittyi näytön vähimmäisvaatimukset. Pyrkimyksenä oli edistää yhteiskuntarauhaa vähentämällä turhia oikeusjuttuja. Näin rikosjutuilta alettiin vaatia melko vankkoja perusteita. Vähitellen kirkon opit levisivät myös maalliseen oikeuteen. Itsekriminointisuojan merkitys väheni Manner-Euroopassa 1500- ja 1600-luvuilla. Sen sijaan esimerkiksi englantilainen luonnonoikeusfilosofi Thomas Hobbes ja italialainen rikosoikeusfilosofi Cesare Beccaria vastustivat kehitystä pitäessään syytetyn pakottamista itsekriminointiin luonnonoikeuden vastaisena.


title: Itsekriminointisuoja

text: Itsekriminointisuoja omaksuttiin 1800-luvulla eurooppalaisten valtioiden rikosprosessijärjestyksiin romaanis-germaanisessa oikeudessa, johon Suomenkin oikeusjärjestys perustuu. Englantilaisessa common law -oikeudessa itsekriminointisuoja säilyi keskiajan jälkeenkin ja omaksuttiin myös osaksi Yhdysvaltain oikeutta. Suojan merkitys kasvoi erityisesti 1700- ja 1800-lukujen vaihteessa lakimiesten alkaessa yleisemmin hoitaa syytettyjen puolustamista. Suojaa on alettu käyttää maailmanlaajuisesti ihmisoikeussopimusten myötä. Nykyaikaisissa oikeusvaltioissa suoja mielletään yksilön turvaksi valtion mielivaltaa vastaan. Itsekriminointisuoja sisältyy vuonna 1966 syntyneeseen kansalais- ja poliittisia oikeuksia koskevaan kansainväliseen yleissopimukseen. Euroopan ihmisoikeussopimus ei mainitse suojaa suoraan, mutta Euroopan ihmisoikeustuomioistuin on tulkinnut sopimusta siten, että suoja sisältyy oikeudenmukaisen oikeudenkäynnin vaatimukseen.


title: Itsekriminointisuoja

text: Itsekriminointikiellon keskeisenä tarkoituksena on turvata oikeudenkäynnin tasavertaisuus suhteessa syyttäjään. Ydinidea on suojata rikoksesta epäillyn omaa tahtoa viranomaisten pakottamista vastaan. Epäiltyä ei voida vastoin tahtoaan velvoittaa toimimaan aktiivisena tietolähteenä ja todistuskeinona itseään vastaan. Syytetty ei siten ole velvollinen aktiivisesti myötävaikuttamaan oman syyllisyytensä selvittämiseen, vaan hänellä on oikeus pysyä passiivisena. Hän ei ole rikosasiassa epäiltynä kuulusteltuna myöskään totuusvelvollinen omissa lausumissaan samalla tavalla kuin asianomistaja ja todistaja.


title: Itsekriminointisuoja

text: Itsekriminointikiellon pääasiallinen merkitys on epäillyn oikeus vaieta. Vaitiolo-oikeus tarkoittaa, että epäillyn tai syytetyn ei tarvitse lausua syytteen johdosta mitään, ei vastata kysymyksiin eikä hän ole velvollinen antamaan vastinetta asiassa. Sen lisäksi itsekriminointikielto ulottuu myös editiovelvollisuuteen eli velvollisuuteen esittää asiakirja tai muu reaalitodiste. Itsekriminointikiellon tämä näkökulma tuli esiin tapauksessa Funke v. Ranska, jossa valittajaa epäiltiin valuuttamääräysten rikkomisesta ja tullivirkamiehet vaativat häntä esittämään ulkomaisten pankkien tiliotteita. Valittajan kieltäydyttyä oikeus tuomitsi hänet kieltäytymisestä sakkorangaistukseen sekä velvoitti esittämään kyseiset asiakirjat. EIT:n mukaan jokaisella Euroopan ihmisoikeussopimus (EIS) 6 artiklassa tarkoitetulla syytetyllä on oikeus pysyä vaiti ja olla osallistumatta oman syyllisyytensä toteamiseen. Viranomaisten menettely loukkasi tätä oikeutta eikä menettelyä voinut pitää oikeutettuna tullilain erityispiirteidenkään perusteella. Asiassa oli loukattu EIS 6§ 1. artiklaa.


title: Itsekriminointisuoja

text: Itsekriminointikielto ei kuitenkaan ole absoluuttinen oikeus. Vaitiolosta tehtäviä päätelmiä tai muutoin vastoin tahtoa hankittujen todisteiden näyttöarvoa arvioidaan aina tapauskohtaisesti. Arvioinnissa kiinnitetään huomiota tapauksen olosuhteisiin, käytettyjen keinojen laatuun, johtopäätösten merkittävyyteen todistusharkinnassa sekä puolustuksen oikeusturvatakeisiin.


title: Itsekriminointisuoja

text: Itsekriminointikieltoa rikkova menettely voi tapahtua monella tavalla ja useammassa prosessin vaiheessa: esitutkinnassa, muussa erillisessä prosessissa tai rikosasian oikeudenkäynnissä. Pakko tai painostaminen voi olla myös monimuotoista. Itsekriminointikiellon tarkoittamaa pakkoa ei ole kaikenlainen painostaminen, vaan ainoastaan sääntöjenvastainen ja sopimaton pakottaminen (improper compulsion). Pakko voi olla suoranaista tai epäsuoraa. Vaikka pakko olisi suoraa, sen ei kuitenkaan välttämättä tarvitse johtaa siihen, että se jo tällä perusteella todettaisiin itsekriminointisuojaa loukkaavaksi. Pakkoa arvioitaessa huomioon otetaan lähtökohtaisesti neljä kriteeriä: pakon laatu ja aste, asianmukaiset suojakeinot, millä tavoin pakolla hankittua aineistoa tapauksessa käytetään sekä julkisen intressin painoarvo pakkokeinon käyttämiseksi.


title: Itsekriminointisuoja

text: Itsekriminoinnin suojaa voidaan loukata kahta tyyppiä olevassa tilanteessa: pakkoa käytetään, jotta henkilön syyllisyys voitaisiin osoittaa vireillä olevassa tai odotettavissa olevassa oikeudenkäynnissä. Edellä mainittu tarkoittaa tilannetta, jossa tarkoituksena on saada pakkokeinoin tietoja rikoksesta, josta henkilö on jo syytettynä tai jossa esitutkinta tai oikeudenkäynti kyseessä olevan rikoksen osalta on jo meneillään. Toiseksi on tapauksia, joissa pakolla saatua selvitystä käytetään myöhemmän rikossyytteen yhteydessä ja jossa tiedon hankkimisen menettelyllä ja myöhemmällä rikossyytteellä on selkeä ajallinen ja asiallinen yhteys.


title: Itsekriminointisuoja

text: Oikeuskäytännössä on erotettu todisteet, jotka perustuvat henkilön tahtoon, ja todisteet, jotka ovat olemassa henkilön tahdosta riippumatta. Itsekriminointikielto ei esimerkiksi estä hankkimasta ja käyttämästä rikosasiassa sellaista aineistoa, joka on saatu syytetyltä pakkokeinoin, mutta jonka olemassaolo ei ole riippunut hänen tahdostaan (velvoittamisesta aktiiviseen toimintaan). Tällaisia ovat esimerkiksi etsintämääräyksen nojalla hankitut asiakirjat, puhalluskokeen tulokset, veri-, virtsa-, hius- ja ääninäytteet tai DNA-testiä varten otetut kudosnäytteet. Itsekriminointikielto ei siten vapauta velvollisuudesta alistua laillisten pakkokeinojen käyttöön ja niiden passiiviseen sietämiseen. Sen sijaan aktiivisiin toimiin oman syyllisyyden selvittämiseksi ei voida pakottaa.


title: Itsekriminointisuoja

text: Itsekriminointisuoja ei itsessään estä myöskään käyttämästä pakkovaltuuksia ja seuraamuksella painostamista oikeudenkäynnin ulkopuolella. Esimerkiksi velvollisuus tehdä varallisuutta koskeva veroilmoitus veroviranomaisille ei ole itsekriminointia, vaikka velvollisuuden laiminlyöntiin liittyy rangaistusseuraamus ja ilmoittajaa voidaan sakottaa väärän tiedon antamisesta.


title: Itsekriminointisuoja

text: Tällainen tilanne oli kyseessä tapauksessa Allen v. Yhdistynyt kuningaskunta, jossa todettiin, että valittajaa vastaan ei ollut vireillä eikä odotettavissa rikosasiaa. Se, että hän oli tahallaan antanut vääriä tietoja estääkseen viranomaisia saamasta selville tekoa, joka mahdollisesti johtaisi syytteeseen, ei perustanut tilannetta, jossa olisi oikeus olla myötävaikuttamatta oman syyllisyyden selvittämiseen. Ilmoitusvelvollisuutta koskevat sääntelyt olivat sopimusvaltioissa yleisiä ja saattoivat koskea monia erilaisia kysymyksiä. Tällainen velvollisuus on esimerkiksi henkilöllisyyden ilmoittaminen poliisille ja mahdolliset seuraamukset velvollisuuden laiminlyömisestä.


title: Itsekriminointisuoja

text: Karkein tilanne tahdon murtamiseen on fyysisen pakon ja kidutuksen käyttäminen tunnustuksen saamiseksi. Tällainen 3 artiklan vastaisesti hankittu tunnustus tai lausunto oikeudenkäyntiaineistossa tekee oikeudenkäynnin epäoikeudenmukaiseksi riippumatta sille annetusta näyttöarvosta tapauksessa.


title: Itsekriminointisuoja

text: Itsekriminointisuojassa ei ole kysymys vain tilanteista, joissa epäiltyä suoranaisesti painostetaan itselleen vastaisten lausumien tai todisteiden antamiseen. Oikeuden loukkaaminen voi tapahtua myös epäsuorin keinoin välikäden kautta painostamalla vastentahtoiseen tunnustukseen.